Mardalan au marsada sada do\nby Yogoreupdated on 25.07.2021 25.07.2021 9 Comments on Mardalan au marsada sada do\nJudul: Mardalan Ahu Vocal: Korem Sihombing feat Vicky Sianipar Cipt: Mardalan au marsada sada Laos di langlang i do au tarlungun lungun Manetek iluki da inang da sian mata Marningot lakka ki dainang laos so marujung Suman mau partudosan na Tu sanggar sakkabona inang Na sai madungdung Na meol meol i da inang di ullus alogo Songon bulung ni Author: Indishare. Sep 05, · Mardalan au marsada sada, Laos dilanglangi do au tarlungun-lungun, Manetek ilungki dainang da sian mata, Marningot langka ki dainang Laos so marujung, Suman ma au partudosanna Tu sanggar sakkambona Inang nasai madudung, Nameoleoli da inang di ullus alogo, Songon bulung ni bulu inang nasai mandudus. Mardalan au marsada sada chord, Intro: G. C. G. C. 2x Mardalan au marsada sada C. Laos di langlang i do au G. Tarlungun lungun C. F. Manetek ilukki dainang dasian mata C. G. C. Marningot lakka ki dainang C. Laos so marujung.\nMardalan Au Marsada-Sada =((=Uning-Uningan=))= ==Horas CITRA BATAK Reformasi=- mardalan au marsada-sada laos dilanglangi do au,tarlungun- lungun. Mardalan Au Marsada official lyrics by Viky Sianipar: Mardalan au marsada sada Laos di langlang i do au tarlungun lungun Manetek. Mardalan ahu marsada sada Laos dilanglangi do au tarlungun-lungun Manetek ilukki da inang dasian mata. Marningot langkakki da inang laos somarujung Suman ma au partudosanna tu sanggar sakkambona inangda nasai madudung Nameol-eoli da inang di ullus alogo Songon bulung ni bulu inang. See the lyrics and sing karaoke to ♤Mardalan Au Marsada sada♤ by laos dilanglangi do au,tarlungun-lungun posma rohani dainang tibu do au ro. Mardalan Au Marsada-Sada =((=Uning-Uningan=))= ==Horas CITRA BATAK Reformasi=- mardalan au marsada-sada laos dilanglangi do au,tarlungun- lungun. Sep 05, · Mardalan au marsada sada, Laos dilanglangi do au tarlungun-lungun, Manetek ilungki dainang da sian mata, Marningot langka ki dainang Laos so marujung, Suman ma au partudosanna Tu sanggar sakkambona Inang nasai madudung, Nameoleoli da inang di ullus alogo, Songon bulung ni bulu inang nasai mandudus. Judul: Mardalan Ahu Vocal: Korem Sihombing feat Vicky Sianipar Cipt: Mardalan au marsada sada Laos di langlang i do au tarlungun lungun Manetek iluki da inang da sian mata Marningot lakka ki dainang laos so marujung Suman mau partudosan na Tu sanggar sakkabona inang Na sai madungdung Na meol meol i da inang di ullus alogo Songon bulung ni Author: Indishare. Mardalan Marsada Sada. Lirik Mardalan Marsada Sada dan Artinya – Siantar Rap Foundation – Cipt: Tilhang Gultom. mardalan au marsada sada laos di langlang i do au tarlungun lungun manetek iluki da inang da sian mata marningot lakka ki dainang laos so marujung. suman ma au partudosanna tu sanggar sakkabona inang na sai madudung. Mardalan au marsada sada chord, Intro: G. C. G. C. 2x Mardalan au marsada sada C. Laos di langlang i do au G. Tarlungun lungun C. F. Manetek ilukki dainang dasian mata C. G. C. Marningot lakka ki dainang C. Laos so marujung.\nWatch Now Mardalan Au Marsada Sada Do\nSeruling Lagu Batak Sedih Lirik Lagu Batak Mardalan Au Marsada Sada, time: 11:41\nTags: Anastasia brow palette dupey , , Catatan akhir sekolah 720p , , Makeup video dailymotion app . Mardalan Marsada Sada. Lirik Mardalan Marsada Sada dan Artinya – Siantar Rap Foundation – Cipt: Tilhang Gultom. mardalan au marsada sada laos di langlang i do au tarlungun lungun manetek iluki da inang da sian mata marningot lakka ki dainang laos so marujung. suman ma au partudosanna tu sanggar sakkabona inang na sai madudung. Mardalan au marsada sada chord, Intro: G. C. G. C. 2x Mardalan au marsada sada C. Laos di langlang i do au G. Tarlungun lungun C. F. Manetek ilukki dainang dasian mata C. G. C. Marningot lakka ki dainang C. Laos so marujung. Judul: Mardalan Ahu Vocal: Korem Sihombing feat Vicky Sianipar Cipt: Mardalan au marsada sada Laos di langlang i do au tarlungun lungun Manetek iluki da inang da sian mata Marningot lakka ki dainang laos so marujung Suman mau partudosan na Tu sanggar sakkabona inang Na sai madungdung Na meol meol i da inang di ullus alogo Songon bulung ni Author: Indishare.


PUSTAHA BATAK TOBA: 05/04/14\nCita-cita ni Halak Batak dalam Falsafah Hidup Bangso Batak "Dalihan Na Tolu" :\n1. Marhagabeon = asa dapot i, ingkon Somba marhula-hula ( Debata na ni ida ), marsomba jari-jari sampulu pasampulusadahon simajujung.\nImplementasina = pihak hula-hula ingkon taokkuhon do nasida panuturi, silehon pasu-pasu ( panungganei = tunggane ) tu pihak Boru, jadi ingkon di toru do tangan ni Boru mangarangguthon pasu-pasu i.\n2. Hamoraon = asa dapot i, ingkon elek ma marboru ( boru silehon tumpak, pansalongan na lomaK, pangurupi di angka ulaon = sipusuk jambulan).\nImplementasinya = pihak hula-hula ingkon malo mambuat rohani boruna, ingkon lambok mandok sidohononna,molo tungpe mardandi boru i ingkon dielek do sampe boi mengkel jala las rohana, pantang lalu tangan tu boru, alani i buas ma boru i mangalehon tumpakna/siluana.\n3. Hasangapon = asa dapot i ingkon manat mardongan tubu.\nMolo adong siulaon naborat, nabalga, naporlu sahali, ingkon jumolo do dipabotohon, marpanungkun tu dongan tubu.\nMolo nunga satolop dongan tubu gabe tubu ma pos ni roha, jala tulus ma sude sangkap ni roha dohot sangkap ni pingkiran laho mangulahonsa. Molo dung tulus adong ma hasangapon = prestasi dan harga diri.\nImplementasinya = ingkon adong prinsip piso manaba bulu, tangke manaba soban, monang mangalo musu alai ingkon talu mangalo dongan.\nJadi maralohon dongan tubu ingkon olo talu, unang sai naeng monang. Unang pajolo gogo papudi uhum ( pamer adu fisik = anggar jago, pada hal resiko pelanggaran hukum ( hukum adat ) tidak diperdulikan/ diabaikan.\n4. Hasortaon = godang ale-alena (paopat sihal-sihal ). Asa dapot i, ingkon pantun marpangalaho, lambok mamrpangkuling, adat martutur di pardonganon ( pergaulan ) siganup ari.\nImplementasinya = ingkon adong prinsip : " galang do mulani harajaon, bulus mulani dame, dongan sahuta pamintoran, hata torop sabungan ni hata, unang masijujuran di nahurang,na nilehon ni tangan siamun ndang porlu botoon ni tangan sihambirang.\nTung holong ni roham do ninna alm. Nahum Situmorang.\nSemoga ada manfaatnya untuk kita semua, GBU.\nBy. : Drs Jekson Ltoruan


Jamita Evangelium Minggu Jubilate, "Marololop Tu Debata Sandok Tanoon" -->\nJamita Evangelium Minggu Jubilate, "Marololop Tu Debata Sandok Tanoon"\nOleh: Pdt. DR. Robinson Butar-butar\n“Marolopolop ma tu Debata” (1 Kronika 16: 31-36)\nHamu angka dongan sahaporseaon di sandok Indonesia. Hasurungon ni na togu marhaporseaon di Debata i ma: Dipatau Tuhanta do ibana mamujimuji Debata atik pe tongon marungkil.\nDi Minggu Jubilate sadarion ditogihon hataNa do hita naporsea di sandok portibion mamujimuji Debata nang uju manang apala uju taadopi parungkilon bolon nuaeng, ai apala disi do tarbahen haporseaonta marnida dohot manghilala hagogoonNa palua hita.\nDomu tusi dienet jamitanta sian 1 Kronika 16: 31-36 na, sangombas patolhas pamujion tu Debata pinatupa ni bangso Israel niuluhon ni si David marhite parendenasida, i ma si Asaph dohot angka hahaanggina (ayat 8-34), alai sangombasnari, tong pasahat pangidoan na mansai ringkot tu Debata.\nDuansa, na masirainan, naeng mamanghulingi hita di tingki parungkilonta nuaeng.\nSangombas, ditogihon hita marsiajar sian bangso Israel najolo na marolopolop tu Debata ala, so mardongan mara, marhasil nasida mamboan Poti Parpadanan ni Debata na badia i sian bagas ni si Obed-Edom, naung gabe tarpasupasu i, tu Jerusalem (Ida 1 Kronika 13: 6, 13-14, dohot 15: 3-16:7), asa gabe tarpasupasu nang bangso i ai mian di tonga nasida Debata.\nAla ni i, mansai ganjang diendehon hinatimbul ni Debata Raja i, hinabalga ni ulaonNa di pardalanan ni ngolu ni bangso i, nang hasintongan ni panguhumonNa, jala dijouhon parsidohoton ni bahat na asing marolopolop tu Jahowa, i ma angka bangso na so tumanda Debata, angka langit dohot tanoon, laut, angka ladang nang tombak pe tahe. Lobi sian i dope, digoari do tong sialana boasa ingkon marolopolop tu Debata, i ma: Ala ro Ibana manguhum tanoon, ala na basa do Ibana, jala ai ro di saleleng ni lelengna do asi ni rohaNa (ayat 33-34).\nAsa, di tingkinta nuaeng, di na martongtang dope hita mangadopi harararat ni Covid 19 on, na manusai hahipasonta, mamboan ngolunta tu parmaraan, dohot manegai ngolungolunta siganup ari, mansai ringkot do marsiajar hita sian duansa.\nParjolo, tasangahon mangolophon Debata siala sude angka na balga naung pinatupaNa saleleng on di ngolunta marsasahalak, marsasaripe, marsasahuta, marsasabangso, marsasahuria. Ai dung tatatupa i,\npaduahon, tubu jala lam togu ma pos ni rohanta pasahathon tu Jahowa Debata Tsebaot i pangidoanta na ampit mangadopi ragam partontangonta di tingki on.\nGabe pos rohanta ro mangido tu habangsa parasianNa i palua hita, songon naung pinaluaNa bangsoNa Israel na jolo sian parhatobanon nang alonasida. Asa paluaonNa hita, ala naung dipalua Ibana hita sian huaso ni dosa dohot hamatean na so ra suda i, ala naung diparmudumudu Ibana hita saleleng on.\nAsa dipalua Ibana hita maralohon Covid 19 on, musunta na naeng mamolgak ngolunta. Udutonta ma tong mangido asa dipapungu Ibana hita sude, asa sada hita, unang marbolatbolat, unang marserak, marasingasing pingkiran nang langkanta pasohothon harararat ni Covid 19 on songon naung pinangido ni pamarentanta.\nDi sude inganan ingkon sada sude hita. Holan marbolat hita, holan lemba sabagian sian hita, torus ma hita dihaliangi Covid 19 i. Tapangido ma di ende tangiangta asa ro Debata marhite hasadaonta i paluahon bangsonta sian panggosagosa ni Covid 19 on.\nMarhite hasadaonta do boanon ni Debata hatuaonta, monang hita pasohot harararat ni Covid 19 on. Tarbahen bangsonta ma manguduti pembangunan ni bangsonta gabe bangso na maju. Jala siala ni i, tarpuji hita ma Ibana muse. Amen.


Legenda Batak : Namboru Boru Saroding Pandiangan - Newsindo.co | Informasi Berita Terkini\nHome » Danau Toba » Namboru Boru Saroding » Orang Batak » Pandiangan Raja Sonang » Peristiwa » Religi » Sejarang Boru Saroding » Legenda Batak : Namboru Boru Saroding Pandiangan\nLegenda Batak : Namboru Boru Saroding Pandiangan\nNewsindo co Thursday, January 14, 2016 Danau Toba, Namboru Boru Saroding, Orang Batak, Pandiangan Raja Sonang, Peristiwa, Religi, Sejarang Boru Saroding\nNewsindo.co - SADA TIKKI, di parnangkok ni mataniari, laho do manussi pahean huhut naeng maridi Boru Saroding tu tao Toba. Huta ni natorasna di holang-holang ni Palipi-Mogang do, marbariba ma tu Rassang Bosi dht Dolok Martahan. Nauli do rupani boru Saroding on. Imana ma inna na umbagak sian boru Pandiangan uju i. Tung mansai bahat do ro baoa manopot ibana, sian huta na dao dht bariba ni tao pe ro do naeng patuduhon holong tu ibana. Alai dang adong manang sada naboi mambuat rohana; namora manang najogi, mulak balging do sude.\nDi Sabulan pe, apala di topi ni dolok Ulu Darat i, di huta Pandiangan, adong do sada inganan namargoar “Parpangiran ni Namboru boru Saroding.” Buni do inganan on, godang hian dope hau songon tombak. Alana sian na met-met nungnga manusia na sok ingin tahu au, nungnga hudalani inganan on, hutogihon akka ito, namboru, inangudakku, alana au sandiri pe mabiar do mardalan sandiri tusi. Adong do sada hau nabolon di ginjang ni mual na diyakini akka jolma (kessuali akka pangula ni huria) songon inganan parpangiran ni boru Saroding. Percaya tidak percaya, di ranting ni hau i tubu utte pangir (jeruk purut), semacam tanaman benalu, alai dang boi buaton i. Tokka do inna molo dibuat, olo ro parmaraan. Alai molo maruntung do naro tu si, pintor dabu do annon anggir i, diboan ma i tu jabuna be. (panuturi: Suhunan Situmorang, penulis novel ‘Sordam’). sumber : Boru Saroding\nSejarah Legenda Namboru Boru Saroding yang saya posting ini tentu saja masih belum sempurna bahkan mungkin jika sebelumnya pembaca pernah membaca atau mengetahui legenda ini dari sumber lain dan terdapat ada perbedaan, maka mohon untuk disampaikan komentar atau email ke redaksi@newsindo.co, agar kedepannya dapat dilakukan perbaikan-perbaikan.


Angka parsiajar ni Bibel, 1870-an\nJoujou Paboahon na parjolo sahali, 1879\nJoujou Paboahon saonari\nDisuriranghon Bibel do ia dung mate Kristus, marroan ma angka guru pargapgap sian tongatonga ni halak Karisten di tingki parjolo na manegai hasintongan ni Bibel. (Ulaon ni Apostel 20:29, 30) Di pudian ni ari, toho ma i masa. Dipadomu nasida ma pangajarion ni Jesus tu pangantusion ni ugamo sipelebegu, laos rarat ma Karisten na so sintong. (2 Timoteus 4:3, 4) Songon dia ma asa pos rohanta molo hita saonari marpangantusion na mansai sintong taringot Aha do sasintongna na diajarhon Bibel?\nRo ma tingki ni Jahowa laho mangungkap hasintongan. Disuriranghon Ibana do molo ”jumpang tingki panimpuli, jadi torop halak manulingkit hata i”. (Daniel 12:4) Di taon 1870, diantusi sada punguan na metmet na mangalului hasintongan ma molo godang pangajarion ni gareja na so hombar tu hata ni Bibel. Alani i, marsitutu do nasida laho mangantusi ajaran ni Bibel na sasintongna, jala dipasupasu Jahowa do nasida, dilehon pangantusion partondion.\nAngka halak na tobok roha radot mamparsiajari Bibel. Angka parsiajar na ringgas i, i ma na manjoloani hami, mamparsiajari Bibel songon na binahen nami nuaeng. Nasida mangulas Bibel sian judul tu judul. Molo adong ayat na maol antusan, dilului nasida do ayat na asing na boi patangkashon. Dung dapot rimpun na hombar tu sude isi ni Bibel, disurat nasida ma. Jadi, Bibel i sandiri do dibahen nasida laho patangkashon angka ayat na adong disi. On ma isara nasida laho pataridahon muse hasintongan taringot Harajaon ni Debata, sangkapNa tu jolma manisia dohot tu tano on, taringot halak naung mate, dohot haheheon. Laos malua ma nasida sian angka haporseaon dohot hasomalan na so sintong.—Johannes 8:31, 32.\nDi taon 1879, diantusi angka parsiajar ni Bibel ma naung ro tingki laho pararathon hasintongan. Jadi, di taon i, dibahen nasida ma majalla na dipabinsar hami dope sahat tu saonari, Joujou Paboahon Barita Harajaon ni Jahowa. Saonari, nunga dipasahat hami be hasintongan ni Bibel di 240 bangso hirahira di bagasan 750 bahasa. Mansai marganda ma parbinotoan na sintong i!\nDung mate Kristus, aha ma na masa tu hasintongan ni Bibel?\nSongon dia do hami boi pataridahon muse hasintongan na sian Hata ni Bibel?\nBagihon Bagihon Songon dia do Hasintongan ni Bibel i Boi Tarida Muse?


Majalah Bina Warga HKI Online / e-magazine: Bahan Jamita Bina Warga Bulan Desember 2008\nJamita Minggu Advent 2\nTgl. 07 Desember 2008\nRade ma Hita Manjanghon Haroro Ari ni Tuhan i\nDitingki mandok hata patujolo/salam, dipatandahon si Simon Petrus do dirina na manurathon surat 2 Petrus on. Suratna na paduahon on, ditujuhon ibana tu halak na porsea na tongtong di Asia na metmet naung jomolo manjalo surat 1 Petrus ( 1 Petrus 1:1). Apostel Petrus rap dohot Apostel Paulus, diuhum mate do nasina, ala ni haputuson na binahen ni Kesar Nero na jat i (na marujung ngolu di bulan Juni, taon 68 M). Marhite on ma boi botoonta, Petrus manurat surat 2 Petrus on sekitar taon 66-68 M, ndang sadia leleng nai andorang so mate syahid ibana di Roma (2 Petrus 1:13-15). Jala ojahan ni surat 2 Petrus ima: hasintongan surat i tutu mangalo angka pangajar-pangajar palsu/naso tingkos.\nCiri-ciri khas na menandai surat 2 Petrus on ima:\nSurat on marisihon angka hata/statement na mansai marimpola di Bibelta taringot: panurirangon, hagogoon ni Debata jala huaso ni Barita Nauli (2 Petrus 1:19-21).\nDi bindu 2 di surat ni Judas, mansai sarupa do dohot surat 2 Petrus on di pangambation ni angka pangajar naso tingkos/palsu. Boi do tarida i, molo mangadopi angka parsoalan na sarupa taringot tu guruguru naso tingkos i/palsu, dipangke Judas do angka ajaranajaran ni apostel Petrus naung dihangoluhon ibana na laho manghatahon na so tingkos do ajaran ni angka guru palsu.\nBindu patoluhon ima na patoranghon sada bindu di Padan na Imbaru na mansai agung taringot haroro ni Tuhanta Kristus na paduahon.\nDi namanurathon surat Petrus on, adong do tujuan ni apostel Petrus, ima :\nPaingothon halak na porsea asa hot nasida jamot, dungu/tekun mangulahon hasatiaon, habadiaon nang panandaion na sintong taringot tu Jesus Kristus.\nPatoranghon jala manolak angka ulaon na gok sipaotooto/akal busuk siala angka panurirang/guru pargapgap/naso tingkos di luat ni Asia na metmet na tongtong na lao mangarongrong hasintongan ni angka Apostel manang angka pangajar na marbisuk sian Debata.\nDibagasan 2 Pet 3:1-18, Petrus membuktihon hasalaan ni angka pangajar palsu taringot haroro ni Tuhan i (2 Petrus 3:3-4). Suang songoni di tingki masa ni si Noak na so umboto haroro ni aek na sumar na sian Debata na manegai pingkiran ni jolma di hatiha i, na so porsea di hata ni Debata. Angka Pangalessem i pe mapitung haporseaonna taringot tu bagabaga nang padan ni Debata taringot haroro ni Kristus Jesus. Alai songon parulaon na menentuhon do songon uhum aek na sumar i (2 Petrus 3:5-6), Kristus naeng ro muse mangarongashon portibi on marhite api (2 Petrus 3:7-12) dungi manompa saluhutna muse gabe na imbaru (2 Petrus 3:13). Marningot saluhutna on, tama nian halak na porsea dibagasan ngoluna ingkon marparange na badia jala satia di hatiha i (2 Petrus 3:11,14).\nDi turpuk jamita on, dipatorang do angka na masa di ari parpudi i, ima angka pangalesem, parhata insakinsak dohot na mangoloi angka hisapna sandiri. Gumodang do muse mandok: ari ni Tuhan i ndang sadia leleng nai be, jala adong do muse marpingkiran, nunga lalai be Tuhan i, manang lupa Tuhan i di janji harorona i. Ndang pola ganggu Apostel Petrus hinorhon ni i, ala adong do dua alus na mansai denggan taringot tusi didok ibana, ima:\nMarasing do ariari ni jolma sian ariari ni Debata. Ai, sada ari do di Tuhan i songon saribu taon di jolma na tinompana i, jala saribu taon songon sadari do di Tuhan i.\nNdang lupa Debata di ari Nai, alai sai dipalambas rohaNa asa sanga muba sude jolma sian dalan na jat tu dalan na denggan hombar tu lomo ni rohaNa, asa unang adong jolma na mago. Alai na pasti, jala porsea do hita ro do ariNa i, jala salpu do sude na masa saluhutna na di portibi on. “ Antong taparangehon ma parange na badia dohot hadaulaton di angka ari ni ngolunta huhut paimaimahon jala manghasiholi hororo ni ari ni Tuhan i.\nSongon tanda Anak dohot boru ni Debata hita, tontu adong do pangalahonta dohot sikapta na laho managam/maimaimahon ari haroro ni Tuhan i ?\na. Tarpaima do hita muse di angka langit dohot tano na imbaru na gabe inganan ni angka hatigoran. Alai ingkon diuhum Debata ma portibi on, jadi roma langit dohot tano na imbaru muse na gabe inganan ni hatigoran; na so boi masuk na ramun, ndang siula hagigian dohot gabus disi (bdn. Pangk 21:27). Alani jorbut ni pangalaho i, mansai tumpol do didok apostel Petrus: naso marparbuehon habadiaon dohot haporseaon di ngoluna, na mago do ibana disi(ayat 9). Alai halak na hot di panjouon dohot pamilliton na tu ibana, jaloonna do hangoluan na saleleng ni lelengna (ayat 10-11). Jadi dibagasan ipe didok ndang adong be angguhangguk dohot tangis, ndang adong hamateaan dohot na hansit (Pangk. 21:4).\nb. Parangehon ma na badia dohot hadaulaton ; so martihas, so hasurahan jala dibagasan dame. Domu tu inganan na pinaimaima i, tontu ingkon pahombaron ma diri tusi. Ingkon badia ma pangalaho dohot pangulaon. Ingkon rimpas (sempurna) ma di dapot Tuhan hita di ari ni Tuhan i, maimaimahon i dohot na manghasiholi ari ni Tuhan i.\nLaho pahatophon haroro ari ni Tuhan i, adong do tolu bagian muse dalan ni angka na porsea laho paimaimahon ari ni Tuhan i :\nTangiang do dalanna. Sai di ajari do hita mandok “ …..Sai roma harajaonMu…..”. Asa halak na porsea martangiang mambuka rohana asa dimasuki Tuhan i.\nHabadiaon dohot pangoloion pahatophon haroro ni Tuhan i. Ala dibagasan habadiaon dohot pangoloion do tarbungka roha ni jolma laho manomunomu haroro ni Tuhan i. Jala baliksa, pangaloon dohot haurahon ni jolma i do na olo palambathon haroro ni Tuhan i.\nParbarita Nauli on, didok Jesus : “ Laho ma hamu, podai hamu ma saluhut bangso….” ( Mateus 28:19) Ulaon parbarita nauli on (marturia) on mansai ringkot do on ulahonon ni angka na porsea laho pahatophon haroro ni ari ni Tuhan i. Jadi ndang holan di taon Koinonia (2008) sajo hita marbarita Nauli, alai dohot do nang di sude taon parasinirohaon na ni lehon Debata jala termasuk ma disi taon Diakonia (2009) na naeng ro taeahi, na disangkapi Pucuk Pimpinan ni Hurianta Huria Kristen Indonesia (HKI).\nDi minggu Advent na paduahon on, marhite turpuk jamita on dipaingot hata ni Debata do tu hita asa: Unang pintor pamura hu porsea hita, apalagi halak Kristen naung tumanda Kristus di angka hatahata/ramalan ni jolma taringot haroro ni ari ni Tuhan i. Alai, ingkon porsea do hita na pasti do haroro ni Kristus Jesus na paduahalihon i. Debata sambing do na manontuhononsa jala umbotosa. Molo sahat ro ari ni Tuhan i; adongma disi langit dohot bumi na imbaru jala kota na imbaru inganan ni angka na porsea jala marhaporusan tu Debata. Ro do Ibana naeng manguhumi hita muse taringot angka na taula dibagasan ngolunta di portibi on. Alani i, sai diarahon do hita laho mangauhon panjouon ni Tuhanta di hita Kristen ganup marsadasada. Nunga ro Kristus i, manopot hita, jala paluahon hita sian nasa dosanta, asa targoar hita anak dohot boruNa. Na maimaima do hita muse di ari harorona na paduahalihon i (eskatologis), laho manjou hita tu hasonangan di angka na porsea jala mara di angka naso porsea tu Debata. Antong, taparade ma rohanta laho manjangkon harorona ni ari ni Tuhan i dibagasan ngolunta on marhite parangenta na badia jala marhadaulaton. Amen.\nJamita Minggu Advent 3\nTgl. 14 Desember 2008\nLukas 3 : 7 - 14\nPdt.Suparman Simamora S.Th\nPdt. HKI ResortLabuhan Batu II\nPauba Hamu ma Rohamunma\nBarita Nauli sinurathon ni si Lukas, ima dokter Lukas. Dongan saulaon ni si Paulus do anggo ibana. Sian Antiokhia di Syria do asalna jala halak Gorik na porsea do ibana (pat. Kol 4:14). Hombar tu nabinaritahon ni 2 Timotius 4:11, dung do ibana rap tarhurung dohot si Paulus. Barita Nauli sinurathon ni si Paulus on dipasahat do tu si Teofilus secara khusus (kemungkinan seorang tuan yang kaya, yang kepadanya karya diegesis1 ini dipersembahkan, tetapi tidak dianggap sebagai pembaca yang diharapkan), asa porsea situtu ibana dibarita nauli i. Adong mandok si teofilus on ima sahalak kristen terkemuka dikalangan halak Gorik. Umbahen I do didok Barita Nauli on disuraton tu angka halak Kristen non-Jahudi.\nCiri khas Injil Lukas adalah penulisannya, yang memulai Injilnya dengan urutan silsilah dari masa Adam, bukan dari masa Abraham, yakni orang Yahudi bangsa pilihan Allah yang pertama. Ini berarti bahwa keselamatan Tuhan Yesus Kristus diperuntukkan juga bagi orang-orang bukan Yahudi. Ciri yang paling menonjol dari kitab Injil Lukas adalah yakni keprihatinannya terhadap orang yang terbuang (bnd.10:30-37;18:10-14; 15:11-24; 19:2-10; 23:43;7:43-47;9:38-42). Itu sebabnya bahwa kitab ini sering disebut sebagai Injil untuk orang yang terbuang, yang ditulis kira-kira tahun 80-90 M yakni setelah jatuhnya Yerusalem marhira taon 70 M oleh pemberontahan kaum Makabe.\nSude do na opat buku i (Matius 3:1-12; Markus 1:1-8; Lukas 3:1-20; Yohanes 1:19-28) manurathon taringot tu si Johanes Pandidi. Jala laos sian i do dianggap permulaan ni Barita Nauli i (Pat Mark 1:1; Ulaon 10:37). Si Lukas secara khusus mampordomuhon kisah i tu keadaan situasi zaman ditingki i, marhite namanurathon huhut angka tanggal dohot situasi politik. Hombar tu Lukas 16:16, kisah Yohanes dianggap do sebagai hasisingkop (penggenapan) ni bagabaga naadong di Padan Narobi (Jes. 40:3-5), jala ulaon ni ibana ima maritahon hamubaon ni roha jala mandok asa tardidi bahen hasesaan ni dosa. Hombar tu si, adong dua pangajarion na terkandung di turpukta on na pinasahat ni Lukas:\n1. Ndang marlapatan pandidion i molo so adong hamubaon ni roha (ay 7-9)\nDung simpul si Lukas patorangkon partingkian taringot tu si Johanes di ay.1-6, diuduti ma muse tu ulaon ni si Johanes; asa didok ma tu natorop na ro padidihon dirina tu ibana: Hamu, anak ni ulok! (ay.7). Sian Matius 3:7, halak Farisi dohot halak Saduki do hape naginoaran ni si Johanes disi. Ulok dianggap do on simbol kejahatan (Psalm 58:4-5). Jala di pangungkapon 20:2, didok do sibolis i sebagai “ular tua”. Tu si ma dipartudoshon hajahaton dohot kemunafikan ni halak Farisi dohot halak Saduki. Di Matius 23:33 pe digombarhon do ulok sebagai lambang kebohongan dohot penipuan. Jala hinorhonon ni i na so tarpasiding do sasintongna rimas ni Debata na ro sogot molo soadong hamubaon ni roha. Jala hombar tusi do pandohan ni si Johanes paboa ndang marlapatan pandidion i diangka nasoolo paubahon rohana.\nAngka naolo mangalehon dirina asa tardidi ingkon ulahonon na do natama paboa naung marhamubaon (ay 8). Dison dipaigot muse nasida, bahwa asal-usul pardagingon dohot si Abraham ompunasida i, ndada i mambahen malua nasida sian uhuman sogot. Ai tarjadihon Debata do anak di si Abraham sian angka batu. Ai nungga pola ampe tangke tu daling ni angka hau, jala siap sedia laho manaba nasa hau naso marparbuehon naso denggan jala ambolonghonon tu api (ay. 9). Alai tung pe didok songoni adong dope tingki tuhamubaon andorang so terlambat.\n2. Angka naung tardidi parbuehonon ni ido na tama (10-14)\nAntong dia nama bahenonta ? Angka natorop (ay. 10; nga disi nang napogos pe), ro di si jalo beo (ay. 12), dohot angka soldadu rap do nasida manungkun aha nama bahenonnami? Tu nasida sude dipodahon asa patupahon ulaon holong ni roha. Holong ni roha naso marpambuat. Ndada songon halak farisi dohot saduki namangulahon holong asa dibereng halak. Ihut tusi didok tu nasida be namardua baju asa dilehon ma sada tu donganna naso adong bajuna, suang songon ni nang angka naumpeop sipanganon. Tu si jalo beo dohot angka soldadu didok tu nasida asa jujur jala jala adil dalam jabatan mereka. Asa laos sian i do botoon muse naung adong hamubaon ni roha.\nHamu anak ni ulok, didok turpukta on do tu angka jolma sipangotootoi, siulahon gabus, penipu, halak namunafik, koruptor, sijalo sisip, sipabalik uhum, dll asa marhamubaon. Marhamubaon/bertobat lapatanna perubahan hati, yakni pertobatan nyata dalam pikiran, sikap, pandangan dengan arah yang samasekali berubah, marbalik nasian dosa tu Debata. Angkup ni i ringkot situtu manghagigihon dosa i. Ai hamubaon ni roha ido dalan tu haluaon na gok. Amen.\nJamita Minggu Advent 4\nTgl. 21 Desember 2008\nJesaya 7 : 10 - 14\nPdt. Togos Sinaga, S.Th\nPdt. HKI Resort Jakarta II\nJesaya marharoroan sian hata Heber “Yeshayahu” na marlapatan ‘Haluaon na ro sian Debata’. Di tingki ni ngolu ni si Jesaya gabe panurirang masa do hamaolon dohot hasusaan na mardapotdpot di ngoluni bangso i, ai masa do na ginoaran : “perang siro-Efraim, jala sude angka bangso patupa hagogoonna laho mangaleksehon bangso na asing. Ro do hata ni si Jesaya tu raja Ahas asa marhaposan ibana tu Debata na mangolu i unang tu hagogoon ni hasiangan (portibi on), jala didok si Jesaya do “molo so porsea hamu, ndang tagamon hot hamu” (7:9). Lapatanna, ingkon roha na porsea do bahenon laho manjalo dohot pasaut sangkap ni Debata di pardalanan ni ngolunta.\nHira rumang tu hamaolon namasa na joloi, masa do tongtong nang hamaolon di ngoluni hajolmaonta do sahat tu ombas on, ai tung ragam do ngolu na mambahen hita gabe sipata mabiar mangadopi angka namasa i, isarani ekonomi, ketidakadilan dohot angka parporangan na masa, jala godang do jolma na lomos na laho mangalugahon ngoluna didok rohana ndang margogo ibana laho patupa ngoluna i. Alani ido, di ombas on paboa na bangso ni Debata do nang hita, dilehon Debata do na gabe dalan ni haporseaonta marhite sada partinandaan dohot hasatiaon ni Debata, ai lehononNa do sada bukti na tongtong do Debata saor di hita:. Immanuel’ Donganta ma Debata”. Asa di ragam di hatahuton na masa di hajolmaonta, ingkon pos do rohanta paboa na tongtong do Debata mangurupi dohot marmudumudu hita.\nDisangkapi Debata do na gabe haluaon ni bangsoNa, ai dilehon do sada tanda marhite anakni si Yesaya na margoar “Sear-Jasub” na marlapatan (suatu sisa akan kembali). Sian tongatonga ni hamaolon ni ngolu i, dibagabagahon Debata do na ingkon adong na gabe manorushon generasi ni bangso i. Dipatorang do diayat on, paboa holong ni Debata, disuru do raja Ahas mangido sada tanda paboa na tongtong do Debata marholong roha di bangso i, jala pola didok Debata manang tanda sian Debata, manang sian banua toru manang sian banua ginjang, namarlapatan do i, ai tarpatupa Debata na do gabe dalan ni haporseaon nang ngolu di hita molo porsea hita di Debata. Dipangido roha ni Debata do sian raja Ahas asa adong roha naungkap sian Ibana laho mangido nagabe tanda di pandonganion ni Debata di bangsoNa. Di ayat 10-11 on tarida do na tongtong do satia Debata di jolmai, jala diigil Debata do molo dung itajalo sada partinandaan sian Debata ima na gabe mambahen dohot manogu hita tu dalan ni haporseaonta tu Debata.\nAyat 12: “ndang olo ahu mangido asa unang huunjuni Debata”\nDi ayat on, dipatarida raja Ahas do paboa na halak naso porsea do ibana di Debata, alai dibahen ibana do dalan laho tundal sian bagabagai dohot pandohan “ndang olo ibana mangido asa unang diunjuni (dicobai) ibana Debata, alai taida do dison ai ndang adong dalan mangunjuni ibana tu Debata, ai Debata sandiri do marsuru ibana asa mangido tanda I, alai ndang manghaporseai Debata do i umbahen didok ibana pandohan ondeng. Didok ibana do “ndang olo ahu mangunjuni Jahowa”lapatanna di ombas i, raja Ahas menolak campur tangan ni Debata di haluaon na laho sipatupaonna di bangsoNa, alai ndang sangkap ni hajolmaon natulus di ulaon ni Debata, nang pe nungga dipatorang di di Jesaya 6: 9-10, paboa ndang dapot roha mangantusi dohot mananda nasida.\nAyat 13: “ua tangihon hamu ma, ale penompar ni si Daud”.\nDipaingot si Jesaya do, paboa na pomparan ni si Daud do nasida, jala songon raja Ahas berarti bertanggungjawab penuh do ibana di panjangkonon ni ibana di pasupasu do i di bangso i, jala mangkhorhon dalan ni parngoluon, ai tarida do i marhitehite angka parniulaan ni raja naso gabeak gabe madabu bangso i tu ragam ni hasusaan, didok si Jesaya ‘ndang dope sae hamu puuruuruhon jolma, dohot Debatangku naeng lojaanmuna”. Didok si Jesaya di ayat on “Debatangku” ndang be hata ‘Debatanta’ ai didok rohani si Jesaya ia raja Ahas ndang halak nasatia be tu Debata, jala tarida do di natinolakna i partinandaan ni bangso i, ido umbahen na ro tegoran ni si Jesaya maminsang ibana.\nAyat 14 : Di ayat on, dipatorang do hasatiaan ni Debata paboa na lehonon ni Debata di nasida raja, ndang raja sian hasiangan on be na gabe pangarajai di nasida, alai marhite sangkap dohot hagogoon Debata na tulus i di hasiangan on. Ndang gabe panundati roha naso unduk sian raja Ahas di sangkap ni Debata. Didok “gabegabeaan ma sada na marbaju, jala tumubuhon sada anak, jala bahenonna ma goarna: “Immanuel” lapatanna “donganta ma Debata” ai nungga tarida holong dohot sangkap ni Debata di ngoluni bangsona paboa naso tarambat hajolmaon huaso dohot holong ni rohaNa.\nDapot do pingkirannta molo didok marpesta berarti adong halalas ni roha na masa disi, jala halalas ni roha i ndang marharoroan i, sian balga dohot godang ni jolma ro tu ulaon i, alai sian roha ni namangulahonsa do dapot halalas ni roha di ulaon i. Alani ido, dijamitahon dipasunggulhon di ngolunta paboa ndang masa halalas ni roha di ngoluni halak naso tumanda Debata dohot sangkapNa di ngoluna. Tarida do i sian sikap ni raja Ahas naso porsea ibana di hata naung rot u ibana sian Debata. Nunga nian tangkas Debata mangkatai dohot ibana marhite panurirang Jesaya alai ndang tarjalosa ulaon ni Debata di ngoluna.\nRaja Ahas sada gambaran do i di ngolunta, nunga mian tangkas sangkap dohot ulaon naung pinatupa ni Debata dihita, alai sipata sai maralasan do hita laho ndang manghaporseai dohot mian di bagabaga ni Debata. Sipata do masa di ngolunta na porsea holan tuhagogoon dohot pingkiranta, ndang taloas Debata mangatur dohot patupa halalas ni roha di hita.\nDi na marpesta natal on, dipangido roha ni Debata do naeng gabe halak na porsea hita jala saluhut ulaon pesta natal natapatupa naeng mamboan hita tu tona manghaporseai Debata di ngolunta. Ndang haambatan hasiangan on ulaon ni Debata, jala hitape ingkon rade do manjangkon sangkap ni Debata masa di hita ganup, jala naeng ma marhite pesta Natal tubu dame nang halalas ni roha di ngoluni keluarganta dohot donganta jolma. Panarihonon ni Debata di hita naeng ma nian mambahen hita gabe halak na olo marpanarihon di dongan, jala ganup hita naeng ma nian gabe jolma na martanggungjawab patupa dame i di lingkungan dohot keluarganta ganup. Natal patupa halalas ni roha godang ma i di hita. Ala ni i marhite natal natapatupa naeng ma hita:\n1. Manghaporseai Debata dohot HataNa, ai sangkap haluaon do i di hita.\n2. Unang hita be holan porsea tu pingkiranta sandiri, jala tapasiding ma ngolu na manjuarhon Debata sian ngolunta.\n3. Immanuel, didongani Debata do hita saleleng ni lelengna, ai satia do Debata mangurupi hita di angka hagaleon dohot hahuranganta, asal ma porsea hita di Ibana.\nJamita Borngin Andorang Natal\nTgl. 24 Desember2008\nLukas 2 : 8 - 15\nPdt. MP. Siregar, M.Th\nPendeta HKI Resort Hutabayu\nEndehon ma Pujipujian Pasangap Debata\nSada sian Panurat ni Injil na opat i; na ginoaran Injil Synopsis (bhs. Yunani: Sin : Bersama-sama; Optalmos=Melihat/bersaksi), ima na margoar Lukas; ibana sahalak Yunani naung “bertobat”, naung gabe halak Kristen non Yahudi, na gabe si sean ni Tuhan Jesus Kristus, na parsidohot marpanindangion taringot tu hasintongan ni barita nauli na mamaritahon barita “haluaon” ni saluhut hita jolma na pinatupa ni Debata marhitehite Tuhan Jesus Kristus jala na sinuruNa “tubu” tu portibi on laho manobus hita jolma sian gomgoman ni dosa hamatean i.\nNa marpardomuan tu hatorangan na di ginjang ima na dipajojor ni si Lukas di surat na tinogosna di mulana tu si Tiofilus (lapatanna: sahalak na manghaholongi Debata), donganna dohot marhaladoi taringot hata hasintongan ni Tuhan i.\nMarhite tondi porbadia ni Debata na mangula dibagasan hadirion ni si Lukas na manurathon suratna on tu si Tiofilus, jala manurathonsa jojorjojor sian mulana taringot tu :\nParngoluan dohot PangkhobasionNa.\nSada sian na lima na di ginjang ima na pinajojor ni si Lukas (Lukas 2: 8-15), taringot tu lembaran Sejarah di hatutubu ni Tuhan Jesus Kristus naung ro tu portibi on.\n1. Ayat 8 : Hata ni Debata na mandok: “jadi adongma….”, hata nauli jala na badia do on ma na manait dohot na manogu rohanta tu sada Peristiwa Sejarah na mansai tung balga situtu, na pinatupa ni Debata jala na ringkot tu ngolu ni hita jolma. Ima taringot tu hatutubu ni Tuhan Jesus Kristus. “Ibana do Anak ni Debata naung rotu portibi on gabe sipalua hajolmaon, jala Ibana do naung sinurirangkon ni angka Panurirang na songon Patujolo ni Tuhan i (bdn. Mika 5:1). Sada sian surusuruan ni Debata na mandapothon angka Parmahan na marborngin di ladang na disini na mangingani pinahan nasida, jala marsinondang ma sangap ni Tuhan i, humaliang nasida. Gabe mabiar situtu ma. Alai didok surusuruan ima tu nasida: “Unang mabiar hamu” !\nSada hata na marhasurungan situtu do hata ni surusuruan i laho mambohali angka parmahan i asa mian dibagasan pos ni roha nasida laho mangadopi situasi na masa, lumobi ma ala ni barita halalas ni roha godang do na binoan ni surusuruan i na gabe parsaulian ni sandok bangso i. Nang di angka udut ni ngolu nang ulaon nasida, hata ima na gabe bohal nasida manang tudia pe mangalangka dohot mangulahon angka siulaon nasida, asa tongtong unang tahutan nasida manang mabiar laho mangadopi angka na masa di ragam ni hamaolon ni ngolu na niadopan ni nasida, ai Debata do na mandongani jala na manogu-nogu nasida di pardalanan nang di ulaon nasida.\n2. Dung na masa i, manang dung barita las ni roha di hatutubu ni Tuhan Jesus Kristus, tung ringkot do botoonta dohot taringotonta manang songon dia do angka na masa taringot na pinaboa ni surusuruan i tu parmahan i.\n3. Dung dibege angka parmahan i naung “tubu” Tuhanta Jesus di Betlehem, huta ni si Daud, si Palua i, ima Kristus, Tuhan i, (ay.11), jala dung borhat surusuruan i sian nasida dompak ginjang, pintor masipandohan do angka parmahan i mandok : “Beta ma hita tu Betlehem, taida ma na masa on, na pinabotohon ni Tuhan i tu hita”. Spontanitas ni hata pandohan on ma tangkas, jala torang situtu do botoonta di balga dohot hinagok nil asi ni roha nasida. Nampunan hatuaon dohot haluaon na pinatupa ni Debata marhitehite hatutubu ni Tuhan Jesus Kristus.\nIdaonta ma muse, halalas ni roha ni portibi on, di hatutubu ni Tuhan Jesus. Di taon 100-300 (abad I-IIIhon), ndang adong dipestahon huria na parjolo i, Ari parningotan mamestahon Pesta Hatutubu ni Tuhan Jesus, ala ni hamaolon dohot parungkilon na masa tu nasida. Ndang adong tingki laho patupahon pesta i, siala pangaleleon ni panggomgomi ni halak Rom na berusaha laho mangintopi pergerakan/kegiatan ni halak Kristen na semakin tumbuh dohot mengalami perkembangan.\nDi laonlaon ni ari pe asa dipatupa Huria i Pesta Parningotan di Pesta Ari Hatutubu ni Tuhanta i :\nDi dua sumber taon : 335 dohot 354, dipamasa di huta Rom sandiri.\nDi taon 379, di pamasa ma Pesta on di huta Konstantinopel.\nDi taon 382, di pamasa do pesta i di huta Antiokhia.\nDungkon ni angka na masa on, mamungka rarat ma muse Pesta Ari Hatutubu Ni Tuhanta Jesus Kristus tu Mesir, Armenia sahat ro di sisik ni tano on (Pesan Oikumene)\n4. Surusuruan i pasahathon “Dame” na sian Debata (ay. 14), didok : Hasangapon ma di Debata na di ginjang, dame ma di tanoon, di angka jolma halomoan i”. Sungkunsungkun: Boasa dohot hasangapon ni Debata na di ginjang ? Boasa marende pujipujian surusuruan ni Debata ? Boasa ingkon sude portibi on mamujimuji Debata ? Ala mamboan dame do hatutubu ni Tuhan Jesus i tu sandok hajolmaon.\nNuaeng taida ma balga ni holong ni roha ni Debata di Portibi on, ai pola do anakNa na sasadaiI dilehon, asa unang mago ganup na porsea di Ibana, asa hangoluan na saleleng ni lelengna di Ibana (bdn. Joh. 3:16). Taboto ma paboa marhitehite sian Ibana do pardengganonna tu bagasan diriNa saluhutna, nang angka na di tano, nang angka na dibanua ginjang, dung dipatupa Ibana “dame”i marhitehite mudarNa naung durus di silang i, marhitehite Ibana mian ma dame na sian Debata dibagasan hita. (bdn. Kolose 1:2).\n5. Hatutubu ni Tuhan Jesus, sipalua i di huta Betlehem, ima barita na uli ni Damei i, taboto ma paboa na adong do dame i di banua ginjang. Diparsinta Debata do asa adong dame i, nang diportibi on. Umbahen na nidok Tuhanta i di hataNa na mandok: “ Alai anggo nuaeng, dibagasan Kristus Jesus do hamu; jala dao pe hamu najolo, gabe dipadonok mudar ni Kristus i do hamu nuaeng. Ai ibana do Pardameanta (bdn. Efesus 2: 13-14). Amen.\nJamita Pesta 1 Hatutubu ni Tuhan Jesus\nTgl. 25 Desember2008\nJesaya 42 : 1 - 4\nNunga Ro Sipalua i\n1. Na masa di turpuk on, disuru Apostel Paulus si Titus manghobasi Huria na di Pulo Kreta (1:5). Tugasna, manorushon angka ulaon naung pinungka ni si Paulus. Mangajarhon poda hasintongan i huhut manogu nasida anggiat mangolu/marparange dibagasan haporseaon na tutu (2: 7-8). Jala dao huhut unang dipatangitangi parpoda na lipe (1:10-12).\n2. Diundukkon si Titus do tugas i huhut diulahon sian nasa gogona. Las rohana mangulahonsa. Alai andorang so i, anggiat lam tulus jala denggan pardalanan ni ulaon i, tangkas do dibohali Apostel Paulus si Titus. Lapatanna, ditongos si Paulus do suratna tu si Titus. Gabe laos ima sipaihutihuton huhut ojahan di si Titus laho manogu, mamodai huhut marmahani halak Kristen na di Pulo Kreta.\n1. Mangihuthon si Paulus, ianggo hadirion ni jolma i, ndang adong be naso mardosa. Ndang adong be na tigor. Tung saluhutna do manimbil, parjahat huhut pinarhatoban ni haholomon dohot hosom (3:3). Ala ni i, nunga gabe sega parsaoranna dohot Debata mual ni hangoluan i. Gabe haholomon nampuna jolma i. Dungi ingkon uhum hamagoan dohot hamatean salelenglelengna, i hian nama jambar dohot ujung ni pardalananna. Songon i ma keadaan/status ni hajolmaon i andorang so ro Jesus tu portibion.\n2. Alai tingki songon i keadaan/status ni jolma i, disi ma dipapatar Debata diriNa. Laos disi muse dipatuduhon holong dohot asi ni rohaNa i. Lapatanna, ala andul tumimbo jala umbalga do holong dohot asi ni rohaNa sian saluhut; jala ndang haambatan hagogoon ni dosa dohot haholomon i asi ni rohaNa, dungi gabe tuat ma Ibana dibagasan Jesus Kristus. Tubu Ibana di Betlehem-dipatutoru diriNa jala saor tu hita on. Dungi dipasahat diriNa. Olo Ibana sumeahon hosana jala durus mudarNa di silang i-ai aturan jolma i do nian hona uhum ala dosa i, alai gabe Ibana manggantihon jolma i tu paruhuman. Dungi gabe malua sian gomgoman ni dosa jolma i. Gabe ias hita marhite mudarna i. Gabe muba ma nang statusta. Lapatanna gabe goaran hita anakkhonNa. Gabe Ibana nampuna hita jala mian dibagasan hatiuron. Sude i dipatupa Tuhanta, tung ala asi ni rohaNa sambing do. Ndada ala ni ulaonta hatigoran umbahen malua hita (3:5).\nIII. Pokok-pokok Renungan\n1. Tahamauliatehon ma asi ni rohaNa na so halompoan i. Ro Ibana paluahon hita. Mambahen gabe imbaru hadirionta, tontu gabe imbaru ma roha nang pangalaho. Lapatanna, sude parange/pangalaho marojahan di Jesus Kristus. Ai nasa ulaon na marojahan di Jesus Sipalua i, ima parbue/ulaon na denggan. Pangalaho na songon i ma gabe tanda mauliate ni rohanta.\n2. Ala naung Ibana nampuna hita, jala saor Tuhanta Jesus Kristus di tongatonganta, na marlapatan do i; Dia campur tangan dalam segala hal ikhwal kehidupan manusia-termasuk ruas ni HKI. Ibana ma mangalehon gogo uju masa hamaolon-krisis ekonomi global. Patongon dorbiaNa tu jampalan na lomak.\n3. Di Natal 2008 on, ringkot tatingkathon mutu/kwalitas ni keluarganta. Lapatanna, lam tu dengganna parsaoran/komunikasi ni orangtua maradophon ianakkhonna- unang ma nian maotikhu tingkina manghatahatai dohot anggota keluargana. Dengganna i antong keluarga i molo diatur/diprogramhon orangtua naummotikna 1 X 1 Minggu marpungu, rap martangiang huhut dipaboa orangtua tu ianakonna taringot tu ulaon ni Jesus naung ro tu portibi on. Dungi gabe terpatri ma Goar ni Jesus di hadirion ni dakdanak i dohot keluarga i. Dungi gabe margogo ma antong dakdanak i/keluarga i paholang dirina sian na so tama. Ai disi tubu/mian Jesus, laos disi do mian gogo, dame dohot las ni roha. Selamat Natal !\nJamita Pesta 2 Natal\nTgl. 26 Desember2008\nJeremia 31 : 1\nPdt. Hugo de Groot Nababan S.Th\nPendeta HKI Resort Simp. Opat – Porsea\nSalelenglengna do Holong ni Debata\n“Haholongan salelenglelengna hubahen mangkaholongi ho”. Diondolhon pandohan on do ‘holong ni Debata’, songoni nang ‘hasatiaonNa’. Ndang tarsirang holong dohot hasatiaon ni Debata. Satia do Tuhan manghaholongi hita, jala holong na satia do holong ni Tuhan i. Sai tongtong do Tuhan i manghaholongi. Ndang hea ndang. Tontu boi do Tuhan i sipata rimas. Olo sipata kecewa, olo hansit rohana. Jala sipata didabu Ibana do uhum tu angka jolma pardosa. Alai tutu, saluhutna i diula Ibana di bagasan holong.\nMarbeda do hita jolma dohot Debata. Molo hita jolma, molo nunga hansit rohanta marnida sasahalak jala molo pola sampe tadok ‘mardomu di tano rara’, na so boi be hita manghaholongi. Holan marningot pardompahan ni na tahasogohon i pe nunga ro rimas. Na tapingkiri, boha ma asa boi baloson angka hansit ni roha i. Sai ni putar utokutok aha ma bahenon asa tong hansit pangkilalaan ni na tahasogohon i. Lam hansit dihila na tahasogohon, lam sonang roha. Impas!, sombu!, ima molo hita.\nAlai anggo Tuhan ndang songon i. Di nasa partingkian tongtong do Tuhan i satia manghaholongi na tinompaNa. So haposan pe hita, tong do haposan anggo Ibana; ai ndang tarsoadahonsa dirina (2 Tim 2:13). Didok Debata do, “Ai munsat pe angka dolok, jala humuntal angka robean, alai anggo asiasingKu na so tupa munsat sian ho” (Jes. 54: 10). Lapatanna holong salelenglelengna do anggo holong ni Tuhan i. Ndang hea ndang satia holong ni Tuhan i. Ndang hea ndang dihaholongi Debata hita. Di turpuk on, bangso Isarel diuhum Debata ala ndang satia tu Ibana. Nangpe mardosa Bangso i, Alai tongtong do dipatudu Debata holongNa. Ditogutogu Debata do muse bangso Israel sian pambuangan mulak tu hutana (Allah memulihkan umatNya). Laos ido nang na pinatupa ni Debata tu hita marhite pesta Natal on, ima paluahon hita sian angka dosanta.\n“I have loved you with an everlasting love” – “Haholongan salelengnilelengna hubahen manghaholongi ho”. Hata na mansai romantis. Tabo begeon jala sonang roha marningot Hata i. Adong unsur padan di Hata i. Bahkan adong ‘garansi’, na tongtong satia Debata manghaholongi hita sahat rodi salelenglelengna. Ndang adong nanggo sahalak na di tano on na boi satia manghaholongi songon holong ni Debata. Martingki jala tarbatas do anggo holong ni hita jolma.\nMolo manuhor ulaula elektronik manang otomotif hita, sai ta sungkun do adong do garansina manang na ndang. Somal sai dibahen perusahaan do garansi tu ulaula na ni produksina. Isarana, somal do dilehon garansi lelengna hirahira sataon. Molo adong garansi, pintor songon na pos do roha manuhor ulaula i. Andul sian i dope dilehon Debata ‘garansi’ tu hita. Ndang holan sataon, ndang holan lima taon, ndang holan sampulu taon. Alai salelenglelengna do diparrohahon, diparmudu jala diramoti Debata hita. Ima holong ni Debata na salelenglelengna –”Khesed Jahwe” (kasih setia Tuhan). “Ki le olam hasdo”-”rodi salelenglelengna do asi ni roha ni Debata”. Alani i ndang porlu lomos hape hita di ngolunta on, ai ‘digaransi’ Debata do hita.\nAlai Jotjot lomos do hita manghaporseai holong ni Debata. Tarlumobi ma uju ro ragam ni angka parsorion. Hatiha nunga manghirim situtu hita dipangurupion, sai tatailihon tu hambirang dohot tu siamun, hape ndang marna ro pangurupion. Di situasi na songon on ma olo lomos hita dihagogoon ni Debata. di ngolunta on, ngolu marsasahalak, nang ngolu na markeluarga, dohot di ngolu na marnegara, adong 1001 macam alasan mambahen hita morongorong. Adong do na marsak ala ndang adong sipatupaon laho manuhor baju ni angka dakdanak, adong na morongorong ndang ro wessel ni ianakhon sian pangarantoan, ndang marna malum angka sahit, hurang gabe na niula, marsirang dohot nahinaholongan ni roha, ndang marna saut angka na tahirim, dohot angka lan na asing na mambahen hita holsoan. Sandok 1001 macam holsonta. Diangka holso dohot orongorongta tongtong dope hita marpanghirimon tu Debata?, Manang na gabe mandele do hita ndang porsea tu Debata.\nDi pardalanan ni bangso Israel, dina mamolus parhorsihan pe nasida tangkas do pandonganion ni Debata. Tongtong do satia Debata manghaholongi bangsoNa. Tupa do saluhut na ringkot di ngolu ni bangso Israel nangpe diparhorsihan. Sian na jolo sahat tu tingkion hot do holong ni Debata. Songon holongaNa tu bangso Israel, songon i do haholonganNa tu hita. Diparhorsihanpe sai tong do didongani Debata Bangso Israel, songoni do nang diparungkilonta sai dongananNa do hita.\nMansai bagas jala mora do lapatan ni “Khesed Jahwe”–”Holong Ni Debata salelenglelengna” (Bhs.Indonesia: Kasih Setia Tuhan). ‘Khesed’ ima parpadanan ni dua bola pihak. Ima Debata dohot bangsoNa. Boi do patudoson on tu hubungan sahalak Ama (suami) dohot ina (istri), ima hubungan na dirahut hasatiaon dohot holong. Tarsongon i ma Debata na marpadan dohot bangsoNa, na nirahut ni hasatiaon (karat berith). Ndang tarsirang hasatiaon dohot holong ni Debata. Hape hita jolma, olo ndang sadalan tabahen holong dohot hasatiaon.Tarsongon sahalak ama, holong nina rohana tu pardihutana, alai olo sipata ndang satia. Sipata sai olo dope ‘mangalului naumposona i’. Boi do satia sahalak ina tu parsinondukna, alai ndang holong be anggo rohana, hira na tarpaksa na ma manjaga hasadaon ni parsaripeonna. Alai molo Debata sai saurdot do holong dohot hasatiaonna, ima holong na salelenglelengna.\nAla na so satia ma antong Bangso Israel di padan naung niunduk nasida dompak Debata, gabe tarbuang nasida tu Babel. Di padan i, na ingkon holan Debata do sombaon jala oloan nasida. Alai sipata disomba nasida do debata sileban. Na so jadi marangkup nian Debata bahenon ni Israel. Hape marangkup do dibahen Israel. Ima gabe paro rimas ni Debata. Gabe tarbuang Nasida tu pambuangan Babel. Alai saluhutna i diula Debata dibagasan holong do. Ndang hea dipasombu Debata Bangso na pinillitna i gabe tu hamagoan.\nHutogutogu ho marhite asi ni roha (Indonesia: dengan kasih setia Aku sudah menarikmu). Marhite HolongNa i, ditogu Debata bangso Israel sian parhorsihan. Digombarhon Debata do Ibana songon sada natoras na monogunogu ianakhonna asa boi mardalan (Hosea 11:1-4). Dipaherbang Debata tanganNa tu bangso Israel dohot holong na salelenglelengna laho manogu bangso Israel sian parhatobanon Misir. Ditogu Debata bangso Israel haruar sian pardangolanna. Dihasusaan ni bangso i, tong do mangula Debata. Ditatap jala mangkilala do Debata diangka parsorion ni bangsoNa.\nLaos marhite holongna i, naeng toguon ni Debata bangso Israel muse sian pambuangan Babel. Saluhut do tarpatupa Debata laho mamboan bangsoNa tu hasonangan. Nangpe naung mardosa bangsoNa i , alai sai dianju Ibana do. Ima hapataran ni holongNa i. Ndang adong na boi manirang hita sian holong ni Debata.\nSongon i do nang angka parsorion na taadopi dipartingkian on, ingkon pos do rohanta na dihaholongi Debata do hita. Ndang mansadi Debata manghaholongi hita. Molo tungpe taadopi angka haporsuhon, ingkon porsea do hita na tongtong mangula Debata mangurupi hita. Ndang hea dipasombu Debata hita. Alani unang mandele, molo tung pe ingkon mangadopi angka ragam ni hamaolon. Ai ndang na hurang ganjang tangan ni Jahowa mangurupi hita (Jes 59: 1). Holong ni Debata tongtong do mandongani hita. Debata ma donganta. Immanuel! Nang pe tutu ingkon berjuang do hita, asa monang maralohon angka parungkilon.\nNuaeng marpesta do hita, mamestahon ari hatutubu ni Jesus (Natal). Impola ni Natal ima holong ni Debata. Johannes 3: 13 mandok: “ Ai songon on do holong ni roha ni Debata di portibion, pola do AnakNa na sasada i dilehon asa unang mago ganup na porsea di ibana, asa hangoluan na salelengleleng di ibana. On do na gabe impola ni pesta Natal dohot impola ni sude Barita Nauli., na boi tarimpun di bagasan dua hata, ima Holong ni Debata. . Ido umbahen adong pesta Natal, ido umbahen na ro Jesus tu portibion laho paluahon pardosa. Sandok ala holong ni Debata do.\nDilehon Debata haluaon di hita pardosa. Gratis do haluaon i dilehon tu hita. Alai anggo Tuhanta hansit do diae asa malua hita. Ditadinghon ibana habangsaNa, tubu di bara ni pinahan, di inganan na rotak jala na bau, jala marsiak di hau pinorsilang, asa malua hita sian dosanta. Holong na so tarpatudos do holong ni Debata naung sahat tu hita. Na so patut be nian haholongan ni Debata hita alani pardosaonta. Angka hatoban ni dosa hian do hita. Alai diain Debata do hita gabe anak dohot boruNa. Tung patar do hagogoon ni holong ni Debata. “Power to love” –”kuasa mencintai”, ido anggo Debata, ndang songon godangan jolma, “Love to Power” – “ Cinta kekuasaan”.. Holong na berkorban do holong ni Debata (The sacrificial love). Holong na mangalehon diriNa humonghop hita. Ingkon holong ni Debata on do pangkeonta na gabe inspirasi di pesta Natal on, songoni nang dingolunta siganup ari, ingkon patuduhononta do pambahenan ni Debata i di ngolunta. Ingkon olo do hita manghaholongi angka dongan nangpe marasing sian hita, nangpe halakan napogos, hita namora. Halakan rakyat, hita pejabat. Halakan pegawai swasta, hita pegawai negeri. Halakan parrenggerengge, hita pengusaha. Halakan parugamo na asing, hita Kristen. Olo do hita manghaholongi, asa matapor angka tembok pemisah na lam hapal di partingkian on? Olo do hita berkorban tu donganta? Unang ma antong gabe holan halak tabahen gabe korban asa mangomo hita. Ingkon patubuon ni halak Kristen do angka ulaon na olo marsiurupan. Olo do hita pasangaphon donganta jolma tanpa mambedahon pangkat, marga, huta, sekte, ugamo dohot angka lan na asing?. Sandok nasa jolma ingkon haholongan. Ai holong ni Debata, ima holong na so pandang bulu do. Ingkon songoni do nang holongta, paboa naung jumolo dihaholongi Debata hita.\nPesta Natal ima demonstrasi holong ni Debata. ‘Pameran’ holong ni Debata do na tapestahon. Ndang holan hata anggo holong ni Debata, Alai bukti nyata do. Sian na robi nunga dipatuduhon Debata holongNa. Diurupi Debata do bangsoNa mangadopi angka hamaolon, dipauli (dipulihkan) Debata BangsoNa sian angka hasalaanna. Tongtong do mangula Debata mangurupi hita. Alani, Unang be adong ruasNa na mandele molo ro angka sitaonon, alai marsihohot ma togu, ai didongani Debata do tongtong hita. Molo porsea hita na didongani Debata, lam marsihohot ma hita berjuang laho mangadopi angka hamaolon manang parungkilon i. Unang mandele!\nTapatuduhon ma roha namasihaholongan di ngolunta. Ai nunga tajalo holong ni Debata. Songon hasatiaon ni Debata manghaholongi hita, songon ima hita satia manghaholongi Debata. Nunga gabe si ‘parmonang’ hita, pinamonang ni Tuhanta Jesus Kristus. Alani sai mian ma dihita sikap mental si ‘parmonang’, unang mental ‘pecundang’ (A mental attitude of a winner, not loser!). Alana Sikap on mansai manontuhon profesionalismenta laho mangula angka ulaonta siganup ari. Amin.\nJamita Minggu dung Natal\nTgl. 28 Desember 2008\nJeremia 23 : 23 - 24\nPdt. Hopol Sihombiong, S.Th\nPdt. HKI Resort Bandung\nDi Saluhut Inganan do Marhuaso Debata\n“Tarpatupa Debata Jahowa do mansai jonok Ibana tu ngolu ni jolma i, ndada holan jonok hombar/ di samping ni jolma i, alai torus tu bagasan rohana dohot ateatena. Ndang tarpatupa ni patung si songoni, sahat tu ateate ni jolma. Aut sura dipamasuk jolma i patung tu ateatena asa haru jonok di rohana, laos ido mambahen mate jolma i. Alai ianggo Debata, lam jonok hita tu Ibana, laos ido gabe hangoluan.”\nOn ma Minggu parjolo dungkon ari pesta di hatutubu (Natal) ni Tuhan Jesus. Mansai las rohanta tarlumobi, Si-Palua Ibana sian angka dosanta, huaso ni si bolis, parungkilan nang sian angka sahit pe. Jonok situtu do Jesus tu angka naporsea i, pola sorang Ibana sian sada anak boru, doshon hita jolma di portibi on, di tongatonga ni hita on.\nDihatindanghon panurirang Jeremia di bindu 23:5, ia Raja jala Parmahan Natigor, namanboan bangsoNa tu hasintongan ima Jesus naginoaran tumbur sian si Daud. Laos Ibana do mangajari tu bangsoNa i, ise ma sisombaon jala sioloan; holan Debata parasi roha naung ro paluahon hita jolma. Jala angka sisongoni do gabe anak ni Debata (pat. Joh.1:12"Alai manang piga na manjangkon Ibana, tusi do dilehon huaso, asa gabe anak ni Debata nasida, angka na porsea di Goarna.”)\nAsa molo di hatiha ni panurirangon ni Jeremia, masa mamele tu angka sombaon na sian gana-ganaan ni tangan (patung), debata Baal, haliluon do i. Jala masa pe haliluon i ala dipaotooto angka panurirang gapgap nasida, songoni raja dohot bangsona Israel sude dipaotooto. Nunga pola piga sundut sai marulak-ulak di ulahon bangso Isarel namamele dohot marsomba tu debata binahen ni tanganna.\nRo do nian hata ni Jahowa marhite angka panurirang sinuruNa, alai tung umporseaan nasida di hata binoan ni pargapgap marhite angka nipi/ marnipi (ayat 25). Nangpe naung didok di ayat 16; “Boti hata ni Jahowa Zebaot: Unang tangihon hamu hatahata ni panurirang, angka na manurirangi tu hamu! Na paotootohon hamu do nasida. Alatan ni rohanasida sandiri do dihatahon, ndada na sian pamangan ni Jahowa”dang apala dilehon roha ni bangso i laho pauba roha. Sai tong do hata ni sipaoto-oto diulahon, gabe taruhum nasida.\nHatiha i, raja ima si Jojakim(Jer.22:18; 2 Raj. 23:36-24:7 ) di taon 609-597 SM, jala marganti tu anakna margoar Joiakin(raja holan 3 bulan, taon 597: 2 Raj. 24:8-16). Diulahon dua raja on on najahat di adopan ni Debata (2 Raj. 23:37; 24:7) songon naniulahon ni angka ompuna ima manomba debata sileban, gabe ro uhuman tu Juda jala disuru Debata angka bangsa naasing maralohon nasida. Di 2 Raja 24:1-2 disurathon; “Uju di tingki ni si Joiakim, nangkok ma si Nebukadnesar, raja sian Babel, jadi mangoloi si Joiakim tu ibana tolu taon lelengna dung i marbalik ibana muse jala mangalo dompak si Nebukadnesar.\nDung i disuru Jahowa ma angka parduaan ni parangan sian halak Kasdim, Ram, Moab dohot Amon mangalo ibana, disuru nasida asa solaonna Juda jala agoonna, hombar tu hata ni Jahowa naung nilumbahonna hian marhite sian angka panurirang, naposona i.” Songoni do nang di harajaon ni si Joiakin anakna, di 2 Raja 24:12-14; disurat; diboan/ ditangkup raja Babel ma Joiakin, diboan dohot saluhut arta na di joro ni Jahowa jala dilongkangi sere i sian saluhut ulaula angka na pinauli ni si Salomo, arta na di bagas ni rajai (istana). Songoni sandok isi ni Jerusalem, sude angka induk na marhuaso, sampulu ribu halak tarbuang, sude angka tungkang hau dohot tungkang bosi, ndang adong tinggal nanggo sahalak, nda holan halak na so mardihadiha (lemah) sian bangso i na tading dang dohot tu habuangan Babel. Ima namasa alani hatangkangon ni bangso i dohot raja, jala ala naung ditundalhon nasida Debata Natumimbul i.\n1. Di Nadao Dohot di Najonok, di si do Debata (23)\nNdang dipanghilalahon bangso i, hape jumonok do Debata tu jolma i sian angka patung nabinahena i. Ai tarpatupa Debata Jahowa do mansai jonok Ibana tu ngolu ni jolma i, ndada holan jonok hombar/ di samping ni jolma i, alai torus tu bagasan rohana dohot ate-atena. Dang tarpatupa ni patung si songoni, sahat tu ate-ate ni jolma. Gari aut sura dipamasuk jolma i patung tu ate-atena asa haru jonok di rohana, laos ido mambahen mate jolma i. Alai ianggo Debata, lam jonok hita tu Ibana, laos ido gabe hangoluan. Jala ingkon pos do rohanta “Donok do Jahowa di sude angka na manjou Ibana, tongon tahe di sude angka na manjou Ibana di bagasan hasintongan.” (Psalmen 145:18). Jonok do ibana jala di tonga-tonganta do Ibana, mangaramoti, mamasumasu hita saluhutna.\nSongon i do di roha ni raja Joiakim, dohot anakna Joiakin songon angka raja na parjolo dohot nang rayat ni bangso i pe, ianggo Debata naeng ma boi idaon ni mata, jala tung jonok situtu pola boi boanon songon namaboan arta jala pola boi jamaon ni tangan. Alani i dipatupa nasida do patung nametmet dohot nabalga gabe sombaon, debata Baal. Nametmet ima patung naboi boan-boanon manang tu dia pe laho mardalani, ai didok rohana do ingkon jonok situtu tu debatana. Jala patung naumbalga dipaojak ma i di kuil. Alai anggo di roha nasida ingkon songonima nian Tuhan i. Asa manang aha pe namasa, gabe boi hilalaon disi Tuhan namangaramoti ibana. Hape lupa do nasida i, ianggo patung i, ganaganaan ni tanganna do i, napinature ni pande do i, dang marhosa, mate jala dang margogo. Jala lupa muse nasida, asa molo ingkon tingki jonok patung i, jonok tuhanna, antong dang marhuaso i sian nadao.\nAdong batas frekuensi di istilah siaran radio, TV manang radius telepon seluler. Alai ianggo di naporsea i, jonok situtudo Debata. Didok di Jesayas 7:14 “Dibahen i apala Tuhan i sandiri ma mangalehon sada tanda di hamu: Ida ma, gabegabean ma sada namarbaju, jala tumubuhon sada anak, jala bahenonna ma goarna: Immanuel. (Immanuel = Tuhan bersama kita; di tonga-tonganta do Ibana; Tuhan immanent = Tuhan yang Maha dekat). Nang di hatutubuNa i di bagasan Jesus, ido patandahon najonok situtu Tuhan i tu hita. Pola gabe jolma Ibana doshon hita jolma.\nAlai nangpe songon ndada holan di son Ibana, ala naung ro Ibana tu hita on. Ndada holan di luatta, di bagasta Ibana, di sudeinganan do Ibana; di inganan nadao sian hita, di inganan naso niida ni mata pe. Di surgo, di langit, di laut, di bariba ni pulo, di sude do tahe Ibana marhuaso. Antong ianggo Tuhanta, tong do maringan di inganan na dao, (di tempat yang jauh) didok ma istilahna Tuhan Transendent (jauh, tidak terjangkau).\nLaos mangantusi do hita disi, ia molo mangolu pe hita di son (Indonesia) binahen ni Tuhan i, porsea do hita, Debata do tong namangalehon ngolu di angka naporsea na maringanan di luat nadao, isarana di Jerman, Amerika, dohot na asing na i. Sian surgo Ibana mangaramoti saluhut natinompaNa i. Ai sian najonok nang sian nadao, Ibana marhuaso.\nNdang songoni pangantusion ni sisomba ganaganaan ni tangan (patung). Holan di angka na jonok do i marhuaso, intap ni nadapot idaon ni mata. Lobi sian i, ndada marhuaso be i. Songon angka nampuna utiutian simbora panjaga ni daging, iasara sai somaldo ditalihon tu dagingna/ gontingna, di cincinna, di gonditna, asa jonok situtu. Ai molo tading i di jabu, hape laho ibana tu duru, tu kantor, marhuta sada, dangbe margogo i tu ibana. Alani i do, nang di bangso Israel dibaen patung gabe sombaonna, bahen debatana, debata Baal. Ai songoni didok rohana nasintong. Hape taboto ma, naung lilu do nasida di adopan ni Debata Jahowa. Holan Ibana do Debata, jala dang jadi marangkup bahenon Debata. Ndang jadi bahenon ganaganaan manang sumansuman dia na di banua ginjang nang di tano on, ro di na di bagasan aek na di toru ni tano ianggo tung gabe sisombaon manang sioloan (ptd. 2 Musa 20:2-5)\n2. Ndang Tarbahen Marsitabuni Maradophon Debata (24)\nDi bukku pangungkapon 2-3 tu ganup huria napitu i sai didok pamuhai ni Hatai “Huboto do....” angka/ saluhut ulaonmu, las ni roham, sitaononmu, parungkilonmu, sangkapmu, dna, Sian i taantusi ma paboa diboto Debata do saluhut ulaon nang panggulmit ni jolma dohot saluhut natinompaNa i. Dang adong nabuni jala dang adong naboi tarbunihon. Patar do sude di adopan ni Debata. Ibana do marhuaso di langit, di tano, di laut dohot di toru ni tano. Saluhutna tahe guru di Ibana do jala saluhut diboto Ibana (jaha Psalmen 139:2-14). Antong patar situtudo sude ulaonta di Debata. Songoni nang bangsoNa Israel,uju manomba debata sileban, diboto Debata naung manimbil nasida.\nDidok bukku Johanes 1:1+14; “Di mulana i nunga adong Hata i, jala saor tu Debata do Hata i, jala Debata do Hata i. Gabe daging ma Hata i jala maringan di tongatonga ni hita on, jadi huida hami ma hasangaponna, i ma hasangapon ni Anak sasada na sian Ama i, gok asi ni roha dohot hasintongan.”Hatutubu ni Jesus Sipalua i do nidokna di si. Sian mulana do Ibana hian jala Ibana do najumadihon angka natinompa i. Antong asa holan Ibana do Debata si sombaon, sihaporseaon dohot siolooan.\nPorsea do hita jonok situtu do Tuhan, jala manang didia pe hita maringanan di sido Ibana mandongani hita angka naporsea i. Jala didok di Mat. 28:20 B; “Ai ida ma, sai na dongananKu do hamu ganup ari, rasirasa ro ajal ni hasiangan on!”Tanda na jonok Tuhan i, didok Ibana di padanNa, “donganKu do hamu ganup ari ro di ajal ni hasiangan on”. Holan tu Tuhan i ma hita pasahat ngolunta, di las ni roha nang arsak pe, tarpatupa Ibana haluaon di hita ro di saleleng ni lelengna, amen.\nJamita Borngin Ujung ni Taon\nTgl. 31 Desember 2008\nPsalmen 139 : 7 - 12\nSai Toguon jala Tiopan Tangan Siamun ni Jahowa do Ahu\nSai hira nantoari dope taon naimbaru salpu, hape nunga sahat hita nuaeng tu pangujungi ni taon 2008. Songon ima ariari mardalan so binoto naung salpu 364 ari dohot sude angka namasa: las ni roha, arsak, parungkilon, pangomoan nang harugian. Sian luhutna i, na pasti nuaeng nunga sahat hita tu pangunjungi ni taon laho mamdapothon muse sada taon naimbaru. Sungkun-sungkun: boha do au nasailaon, ture do pangalaho ki ? Ragam do ulaon dohot pangalaho naung tabaen dibagasan sataon on, jala molo disuhati sai hira nagumodang dope ari-ari naambolong dohot angka ulaon/sangkap naso dihalomohon Debata. Boasa masa i ? ala tarajumi holan hita sandiri do naumboto/mamereng pangalaho/sangkap (nabuni dibagasan roha). Boha do tingkosna ? ima nanaeng tasulingkiti marhite psalmen on.\n1. Tudia ma tarbahen ahu laho maradophon bohim.\nMamungka ayat 1 turpuk on ro di ayat 6, dihatindanghon par-psalmen do hadirion ni Debata na marhuaso mamoto saluhut na masa dohot na niulahon tinompaNa i: nahundul, jongjong, mardalan, modom, nadibagasan pingkiran, tangkas do diboto Jahowa. Dirimpun ibana do panumpak ni Jahowa dingoluna mandok “dilinggomi tanganmu do ahu”. Marasing sian pangarajumion ni godang halak dipartingkian sisaonarion ala ni godang parsorion dohot hamaolon jumpang diparngoluon sai hira so parsidohot Debata mangurupi ngolu on. Taida ma jolo satongkin namasa dingolu ni bangsota on: godang ni pangalaho korupsi, manjalo sisip, pemerasan diula angka pangomgomi sai hira naso adong Debata mamereng pangalaho i.\nDirajumi jolma naparjolo i do (si Adam dohot Hawa do) boi ibana martabuni sian jolo ni Debata laho paholiphon saluhut angka ulaon pangalahona naung sala i (pat. 1Musa 3:8-10). Diparhatopot do naung sala ulaonna gabe mabiar jala maila situtu ibana. Dilului do partabunian na suhi, hape idama; ro do Debata manjou jala mandapothon ibana. Pangalaho ni hajolmaon do tutu namamoto naung sala pangalahona – laho do martabuni (manabunihon sala/dosa na) ala naung maila. Alai diangka ari parpudion, nunga godang be jolma i so pola maila atik pe naung mardosa, baliksa tahe mambahen alus mangalului hamonangan laho manghuphupi dosa/hasalaan na i asa dapot panimbangion jala tarjalo dongan.\nDigoari do bangsota – bangso na Agamis, ragam angka ugamo tudutudu na dihaporseai adong huaso natumimbo sian huaso ni jolma i – ima TUHAN; alai sai hira naso dihabiari manang dihaporseai do Tuhan i? Ndang holan i tahe, didok ala naung mandele mangalului parkarejoan – gabe diula angka hajahaton: kekerasan, mangotootoi, dna. Boasa masa i ?\nNunga naeng marujung muse sada taon. Dibagasan nasataon bolon on, ragam do angka namasa jala ragam do tongtong sikap dohot pangalahonta mangalusi situasi i – jala olo do sikapta “holip sian adopan ni Jahowa”, andul sian panindangion ni par-psalmen on “tudia ma tarbahen ahu laho maradophon bohim”.\nDipaingot par-psalmen on do huaso ni Debata na sungogo i, maringanan do disandok suhi ni portibion. Ndang adong inganan na boi holip sian pamerengan ni Jahowa, nang dihabong ni buha siang ari ndang boi gabe inganan partabunian (Ind. “kemana aku dapat lari dari hadapanMu?”).\n2. Sai toguon ni tanganmu do ahu, jala tiopon ni siamunmu ahu.\nMarsak do roha marningot angka hamaolon diari parpudion mambege barita hamaolon ni perekonomian ni portibion natung mansai mangonai tu parngoluon siapari, godang pabrik natutup gabe godang na PHK. Susa do petani ala maol ni pupuk sipangkeon tu suansuanan atik pe di dok pamarenta adong pupuk subsidi laos ido pamaolhon mangalului pupuk, laos moru do muse arga ni hasil pertanian: kopi, sawit, karet. Marningot muse ditaon 2009 nanaeng ro, pamasaon ni bangsonta pemilu laho mamillit DPR/MPR dohot Presiden, jotjotan manusai perekonomian. Marningot on gabe bobonosan do hita jala busisaon. Olo do tahe dinadeba parohon pandelean gabe apatis namangoluon, paoruhon semangat juang.\nDiparungkilhon par psalmen do dimasana angka hamaolon namambahen ibana mandate (ay.11). Diuji do laho mangalului dalan naasing laho paluahon dirina sian angka hamaolon intap naboi gogona, alai ndang marguna. Gabe sahat do ma ibana tu pangantusion: tung terbatas do hagogoon ni jolma i. Dipanghilalahon do, atik pe godang hangaluton di ngolu on molo Debata do dihaposi sai toguon ni Jahowa do angka nahinaholonganNa i mandalani ariari ni ngoluna jala ditiopi tangan siamunNa. On ma sada panindangion nanaeng diondolhon tu hita mandalani angka hamaolon naung masa dohot nanaeng masa dope “sai toguon ni tangan ni Jahowa do ahu, jala tiopon ni siamunNa ahu”.\nNunga sahat hita tu ujung ni taon 2008. Tutu olo do jala adong angka dalan dohot ulaonta dibagasan taon on namaralo tu lomo ni roha ni Debata jala na tauji manamondinghon i. Alai tangkas ma taboto songon na nidok par psalmen on “ ndang tarbahen maporus sian adopan ni Debata “ (pat. Ay.7). Ulaon na so marguna do manabunihon saluhut dosa sian adopan ni Debata (pat. Mat.10:26, Markus 4:22, Lukas 8:17, 12:2, Heber 4:13, I Kor.4:5), ai diboto do sude ulaonta: na hundul, jongjong, modom, mardalan (jaha ay.1-6). Alani i, binsan dipasanga Debata do hita sahat tu ujung ni taon on – tatopoti ma i tu jolo ni Debata.\nNdang adong manghalomohon masa haporsuhon dohot hasusaan tu ngoluna, alai matua sai masa do i tagan diportibion (pat. Rom 8:22, Joh.16:33). Sada naung dijanghon par-psalmen on di ngoluna songon na dihatindanghon jamita on “ Haholomoni pe, ndang mangkolom ianggo di jolo ni Debata, jala marsinondang do borngin songon arian, songon hatiuron i suang songon i haholomon marimpotimpot.”(pat.ay. 12). Angka nadiparbisuhi Debata, marguna do luhutna angka namasa, nang haporsuhon; ai dihorhon haporsuhon i do habengeton ni roha (Rom 5:3). Alai unang ma hita manaon haporsuhon ala ni ulaon na roa (pat. I Pet.3:17). Alani i ringkot rohahononta parngoluonta tu joloan on asa unang diunggilhon haporsuhon i hita (1 Tes. 3:3), ai martingki do hasusaan jala ndang lumobi sian hagoonta; ido patupahon di hita hasangapon na sumurung (2 Kor.4:17). Taingot ma panindangion ni par psalmen on: sai toguon ni tangan ni Debata do hita angka nahinaholonganNa, jala tiopon ni siamunmuNa do hita. Tapasahat ma dirinta tu Debata jala tapagomos panghirimon tu Ibana, songon na di dok di 1 Petrus 5:10: Alai anggo Debata, nampuna saluhut asi ni roha, naung manjou hamu tu hasangaponna na manongtong i di bagasan Kristus, pauliulionna, pahotonna jala patoguonna do hamu, dung jolo ditaon hamu satongkin haporsuhon i.


05.13 Gereja Katolik Maria P.O.K.-Sidikalang No comments\n2Kor 6:1-10; Mat 5:38-42\n“unang alo hamu na jahat! Molo adong na mamastap hurum siamunmi, tarehon ma nang hurummu sihambirang!”\nSipata jala jotjot angka hata ni Jesus maralo dohot sangkapta, sangkap ni hajolmaon, suang songon i dohot angka na masa di parngoluanta. Rupani i songon na tatangihon sadari on. Ra ninna angka dongan, ‘Boha do mungkin boi taulahon hata on, alana ai molo so nialo parjahat i, lam rarat do, lam lomo-lomona, dirimpu hita na gale!’ Jala i do na jotjot masa di masyarakatta. Godang masa parbadaan: adong mai parsingkola dohot parsingkola, adong mai sada huta dohot huta na asing, na sasintongna marbonsir laho mambalos naso denggan naung dibahen alona i tu ibana. Alani bossir songon i, gabe torus ma adong parbadaan, ai marsibalosan ma nasida na marbadai i. Sadari on, Jesus mengajarhon asing sian na masa di ngolu ni jolma dohot masyarakat. Diajarhon do asa unang hita mambalos najahat i dohot pambahenan na jahat tu nasida. Taringot tu hataNa on, ai nunga diulahon Jesus sandiri di ngoluna, na gabe tudos-studos tu hita. Ibana ndang mambalos hajahaton mandang dosa naung taula tu Ibana, alai sai tong do dihaholongi ibana hita, gariada olo Ibana mate laho paluahon hita. Ansugari songon roha ni jolma Tuhan i, tontu ndang adong hita na boi mangolu, alana tung mansai godang dosa na taula maradphon ibana. Alai mauliate ma di Debata, ai parholong roha do ibana jala parlambas roha. Alani saluhutnai, gabe marlasniroha ma hita jolma. Dibahen i, marsiajar ma hita tu Jesus Kristus, jala taulahon ma hataNa mangajari hita asa mangolu di bagsan holong ni roha tu dongan, marlambok roha, marlambas roha jala olo mammaaf on hahurangan manang sala ni angka dongan. Holan marhite na mangulahon i do hita boi manghilala dame ni Jesus Kristus.


Rumang dohot Ruhut ni Ulaon Adat tu na Mangalua (maiturun) - songbatak.com\nView: 2142 kali\nSIMPAN Halaman ini di Account Saya\nArtikel Tentang Batak\nRumang dohot Ruhut ni Ulaon Adat tu na Mangalua (maiturun)\nMolo tabege hata mangalua pintor songon ma erget manang lucu do di bagasan roha. Alana boi dohonon sian hita angka natua-tua saonari, di tingki na laho hot ripe nabaruon godang do ra namangalua. Aut sugari tasungkun tu ama manang inanta, boha do dalanna umbahen na mangalua nasida, godang do alasan naboi bege on taringot tusi.\nAlai boi dohonon di son, somalna ndang ala ni sinamot (tuhor) umbahen na gabe mangalua si Doli dohot si Boru, alai adong na mandok ala ni situasi dohot ko\ndisi di tingki i do. Adong do deba pengakuan na jujur mandok: lebih praktis jala efisien. Toho manang ndang sintong nanidokna i, taalusi ma di rohanta.\nMangalua lapatanna mangaluahon (mamboan) boru ni halak laho dibahen gabe ripena (isteri), di bagasan maksud na denggan. Adong do ruhut manang syarat ni namangalua, molo naung tangkas si Doli dohot si Boru masihaholongan, ima: Andorang so borhat dope nasida, somalna dibahen do surat otik songon hata parmisi tu natua-tua ni si Boru, jala laos dibahen do hepeng donganna. Somalna, dipeakhon ma i di toru ni podomanna.\nDi tingki na mangalua i nasida, ingkon adong do pandongani sian si Doli dohot si Boru. Jala molo dung sahat nasida di huta ni si Doli, pintor dipaboa manang dipasahat tu sintua (pangula ni huria) na adong di huta i. Na somal najolo, gabe di jabu ni sintua i do si Boru maringanan saleleng so dipasu-pasu do pe nasida di gareja. Denggan ma tutu sisongoni laho pasidinghon angka nahurang denggan sian angka tutur.\nDijangkon (diterima) keluarga ni si Doli do antong si Boru i. Jala hombar tu si, dihatai ma angka rencana. Marpungu ma keluarga dohot dongan tubu, boru, dongan sahuta laho manghatai angka naporlu taringot tu namangalua i:\nTarbaen manang so tarbahen do adat na gok, manang holan ulaon nam;nuruk-nuruk dope. Ise ma napasahathon manang napaboahon hasil ni pangha-taion i tu parboru, lumobi paboahon naung dijangkon (diparaja) boru nasida i. Jala molo hira adong dope angka naporlu di persyaratan parhuriaon ni si boru laho tu pamasu-masuon, laos di tingki i ma i dipasahat tu xarboru asa dilengkapi nasida nia}.\nBiasana na mangalua si songon i, ndang pintor sahat dope tu adat na gok, holan ulaon namanuruk-nuruk dope diulahon. I pe marguru tu tingki dohot keadaan do. Alai natangkas, molo dung dipasu-pasu sian huria (gareja), ruhut parsaripeon i nunga resmi jala sah nasida gabe keluarga suami-istri. Molo taringot adat-paradaton i boi do i muse mangihut.\nNaporlu muse taida di ulaon namangalua, molo ro do natua-tua ni si boru manang wakil nasida tu gareja di tingki pamasu-masuon, jala dung sae sian gareja somalna pintor mulak do tu hutana. Bahenon ni paranak do songon ulaon partangiangan (dung sae pamasu-masuon i), jala diparade do di sS sipanganon namarsaudara. Marpungu do di si angka namardongan tubu, boru, bere, songon i dongan sahuta. Asa gabe songon namanjangkon parumaen na imbaru do i di paranak, laos patandahonsa tu angka tutur.\nUlaon partangiangan si songon i ndang ta6dok ulaon adat, alai songon dalan parpunguan ma i di angka tutur na naeng pasahathon angka poda, nasehat, dohot harapan tu kedua pengantin.\nNaporlu botoonta muse, dung sidung -manang d} na mardalan dope- acara partangiangan i, pintor dipaingot haha-anggi ni paranak do, asa hatop ditaruhon jambar ihur-ihur sian tudu-tudu ni sipanganon tu parboru, songon tanda ma i naung dijangkon jala diparaja boru nasida.\nHira songon i ma rumang manang ruhut ni namangaluahon boru. Alai adong dope versi na asing na masa di tingki saonari on.\nArsip Artikel Tentang Batak..\nSONGBATAK.COM - All Rights Reserved. Facebook | Login


Barita Jujur Taon HKBP Bonang Indah Ressort Bonang Indah\nDistrik XXI Jakarta 3 Taon 2008 | HKBP Bonang Indah\n« MENGENAL SINTUA / PENATUA\nPROGRAM KERJA HKBP BONANG INDAH Ressort. BONANG INDAH 2009 »\nDistrik XXI Jakarta 3 Taon 2008\nJune 17, 2009 by Sampe Sitorus,SE (A. Hitado Managam)\nMaualiate ma di Tuhanta Debata Parasi roha godang i, marhite anakNa Tuhan Jesus Kristus Raja ni Huria i, ala ni pangaramotionNa dohot pasupasuNa na mandongani HuriaNa. Dipatongon do tu hita hahipason, margogo do saluhutna Parhalado nang angka Dewan-dewan nang angka ruasNa di angka ulaonsiganup ari. Tung pe sipata tabolus hamaolon na naeng mangintopi, tadai las niroha alai sai adong arsak ni roha naeng manutupi las ni rohanta. Alai saluhutna tarpatupa Hurianta do mardalan di ulaon i, ala Debata Jahowa do tongtong margogoihon HuriaNa, dipasupasu hita saluhutna, sonang do hariboriboan hita laho mamuji pasangap Debata: Ama, AnakNa Tuhan Jesus Kristus, dibagasan Tondi Parbadia.\nPARNGOLUAN NI HURIA\nParngoluan ni huria tu panjouonna tu parsaoran, dohot tu parhobasan nang tu panindangion di kegiatan :\nLas do roha di ganup parmingguon di hurianta ganup Minggu, baik di minggu jam 06.00 nang jam 10.00 Wib, di hahomion dohot harentaon, nunga lam tarida. Alai dang sude dope ruas i, tarjou rap marsaor dohot angka donganna laho pabadiahon ari na pinarbadiaan ni Debata. Tarlobi di angka pesta paduahon di ari Parningotan Haheheon Jesus Kristus dohot ari Paduaon Parningotan Haroro ni Tondi Parbadia, sipata holan 15 halak ma na ro di ganup Pesta na paduahon. Tu angka tingki na ro asa lam tatingkathon ma harentaon dohot hahomion ni Parmingguon di siganup minggu. Di parmingguan Pagi asa dipahot ma masuk jam 06.00 Wib, parmingguoan Siang dipahot ma masuk jam 10.00 Wib, suang songon i Sikola Minggu, asa masuk ma jam 07.30 Wib.\nMamereng pertambahan ni ruas ni HKBP Bonang Indah, porlu dipikirhonpatupaon Minggu Sore.\nPartangiangan Passion i ma Partangiangan na marningot pardalanan ni Tuhanta Jesus Kristus laho manobus dosa ni portibion, dipatupa hurianta do Partangiangan, alai hira na so dilehon ruas rohana laho mandohoti Partangiangan i.\nPartangiangan Buhabuha ijuk\nPartangiangan Buhabuha ijuk, i ma Partangiangan na marningot ari Haheheon ni Tuhanta sian na mate, di Partangiangan i, tong do hira na so dilehon ruas rohana laho mandohoti Partangiangan i.\nMardalan do Partangiangan Wijk di lingkungan ni Hurianta ganup ari Rabu malam di bagas ni ganup ruas. Wijk Medang, nunga dijwalhon Wijk I, tiap dua minggu mardalan Partangiangan Wijk, Alai di pigapiga Wijk, hira so dilehon ruas do rohana laho patupahon Partangiangan dohot mandohoti Partangiangan i. Sada kemunduran do on di hita, (dang pola binoto sialana, hita do na so olo patupahon Partangiangan di Wijk ta be , manang uluan do na so olo manghobasi Partangiangan i, manang patupahon), anggiat di taon na naeng ro mansai denggan do asa ganup Wijk patupahon Partangiangan sahali sabulan, manang dua hali sabulan. Partangiangan dibagasan sataon dipatupa di Wijk;\nI : 4 hali\nII : 3 hali\nIII : 5 hali\nIV : 3 hali\nMedang Lestari : 15 hali.\nDibagasan taon on 30 hali ma di patupa panghobasion tu Partangiangan Wijk, jala ditingkathon ma panghobasion Partangiangan di ganup Wijk.\nMardalan do Parpadanon Nabadia opat hali di bagasan sataon on, i ma tingki parningotan ni Hamamate ni Tuhan Jesus Kristus (Minggu Pagi dohot Siang),di na Manghatindanghon haporseaon ianakhon ni hurianta di bulan Juni, ditingki Ulang Tahun Huria HKBP Bonang Indah (16 Agustus) dohot di Pesta Natal (Minggu Pagi dohot Minggu Siang). Denggan do mardalan Panghobasiontu Parpadanan na Badia I, diihuthon 280 tu 300 halak di Pagi dohot Siang. Alai dang tertutup Hurianta patupa panghobasion Ulaon Nabadia molo adong na mangido siala ni angka parsahotonna dohot di kondisi na asing.\nPandidion Nabadia dipatupa dibagasan sataon on 5 hali hombar tu naung direncanahon Program Hurianta, alai tong dang tertutup kemungkinan\npatupahon Pandidion Nabadia molo adong pangidoan ni ruas dohot alasan natertentu. Torop na mandohoti Pandidion na Badia di taon 2008 0n, godangna 30 halak.\nNa di tanggal 1 Juni 2008, dipatupa do panghobasionManghatindanghon Haporseaon tu ianakhon ni hurianta, dung jolomarsiajar nasida sataon. Godang na Manghatindanghon Haporseaon i17 halak, 7 baoa dohot 10 borua.\nPesta Pesta Huria\nDi bagasan taon on, ndang adong dipatupa Pesta di Hurianta, hape sasintongna, hombar tu naung niaturhon HKBP, ganup Seksi, ingkon patupahon Pesta do, baik i Pesta Gotilon, Seksi Sikola Minggu, Naposo, Porumpuan, Ama dohot na asing. Hira di ganup Huria HKBP dipatupa do Pesta ni ganup Seksi jala pinahombar ma i tu Almanak ni HKBP\nNa di tanggal 11 Mei 2008, dipasupasu do sada halak sintua, i ma sian Wijk Legok Teratai.\nSeksi Singkola Miggu\nDi bagasan taon 2008 panghobasion tu Singkola Minggu mardalan, dua hali ma bahasa Batak dua hali bahasa Indonesia. Parseromonan Guru S. minggudang dope mardalan songon na niharaphon. Sermon Guru Sikola Minggununga disepakati masuk jam 18.00 Wib, alai siala ni kesibukan ni angka guru S. Minggu gabe mansohot ma Sermon ni Guru Sikola Minggu. Dipatupa S. Minggu do Pesta Pascah S Minggu, las roha ni angka ianakonta mandohoti Pesta Paskah i, songon i nang Natal di tanggal 14 Desember 2008.\nSeksi Naposobulung HKBP\nDipatupa NHKBP do Pesta Natal NHKBP na di tanggal 13 Desember 2008. Khusus di Punguan NHKBP, otik dope angka ianakonta na mandohoti NHKBP, anggiat ma tu taon na naeng ro lam martamba angka bilangan na olomasuk tu NHKBP, tarlobi angka ianakon ni hurianta naung manghatindanghon haporseaon.\nPanghobasion tu Seksi Porumpuan dang mardalan di bagasan taon on, holan Punguan Koor Ina do na adong dope. Sada sihamuliateon sian koor Ina, ima sai torus do nasida manghobasi di hurianta marhite na patubegeon Hata ni Debata marhite koor, nang pe dang pola sadia godang nasida. Dipatubege koor Ina do ende Puji-pujian tu Debata molo\ntingki adong mandulo angka na mate. Mauliate di Tuhanta, tung pe sipata adongsiparungkilon nasida, alai dang mambahen nasida gabe mansohot di angka ulaon ni huria naung sahat tu nasaida, sai dipatupa nasida do ulaon di tonga-tonga ni huria i, tarlobi ma molo adong Partangiangan Wijk di bagasan ni anggota Koor Ina, diwajibhon do sude anggota koor ini mandohotisa dibagasan las ni roha.\nHolan sebatas koor Ama dope na mardalan panghobasion di Seksi Ama. Las roha tukoor Ama dipatubegehon nasida do hata ni Debata marhite koor di ganup Minggu, nang songon i di angka ulaon las niroha dohot arsak ni roha tu anggota koor ama. Songon i nang usaha ni Koor Ama mencari dana laho manuhor bangku ni hurianta di taon on. Na di tanggal 26 Desember 2008 Pesta Natal II, dipangke Seksi Ama gabe Natal ni Seksi Ama\nTaon on, i ma taon Marturia di sandok HKBP, di ari 21 s/d 26 Januari dipaborhat Hurianta do sian Dewan Marturia mandohoti Pelatihan di Puncak Bogor. Musik dang boi tarsirang sian ibadah ganup minggu, marhite i, pinangido tu angka namanghobasi di seksi musik (organis), asa benar-benar adong haradeon ni rohana lahomanghobasi ibadah Minggu nang pesta na asing di huria. Ai boi do marhite na sala dimusik mambahen mantak ungut-ungut di angka na ro Marminggu . Marsangkap hian doseksi Musik patupahon Panghobasion di hurianta marhite Song Leader, alai dang tarpatupa dope, anggiat ma di taon na mangihut boi mardalan.\nTaon na naeng ro, i ma taon Diakonia di sandok HKBP, marhite on asa talehon rohanta laho manghobasi di Dewan Diakonia on.\nHombar tu tugasna ima ulaon asi ni roha, disangkapi seksi on do patupahon ulaon asi ni roha tu angka ruas, alai siala na sodapot dope angka dana, gabe olo tersendat-sendat mardalan ulaon Diakoni Sosial. Hape mansai denggan do ulaon i molo boi dipatupa di Hurianta songon na binaen ni angka huria HKBP na adong di Distrikta.\nSeksi Kesehatan di hurianta, nunga dua hali patupahon panghobasion di tonga-tonga ni hurianta, anggiat ma tu taon na ro lam mardalan denggan panghobasion nasida di tonga-tonga ni hurianta nang songon i tu humaliangta.\nPARHALADO NA MARTOHONAN\nTorop ni Parhalado ta i ma 12 halak. Mansai maol do sian tonga-tonga ni ruasta na olo gabe parhalado na martohonan, jala holan di hurianta on ma na so adong dope Parhalado na martohonan sian borua. Anggiat ma tu taon na ro boi tamba Parhalado ni hurianta tarlobi sian borua.\nMansai las do roha di panumpakhon ni ruas ni hurianta na pasahathon Peleanna siganup minggu, Pelean taon, Perpuluhan, hamauliateon dohot na asing. Di Pelean Taon, hira hurang ringgas do ruas ni hurianta pasahathon. Di laporan keuangan Pemasukan dan Pengeluaran, nunga ditingtinghon ganup minggu, jala tarida do saldo kas huria ganup minggu.\nInventaris di jabu, sada Podoman naung sega, dua gambar gantung, sapotong meja, sapotong karosi naung sega, sada rak piring gantung ukuran lebar 25 cm, tinggi 30 cm, panjang 40 cm.\nMarhitehite panitia pengadaan Kursi ni Gareja na dibentuk Koor Ama. Disumbangkon nasida do 23 potong kursi, dohot sumbangan ruas kursi plastic.\nTorop ni ruas sahat tu 31 Desember 2008 (terlampir)\nSongon i ma Barita Jujur Taon / Bericht ni Hurianta di bagasan taon on, sai anggiat ma lam tu mangodangna harporseaonta sude tu tingki na naeng ro. Asa aha na tahirim, aha na tasangkaphi saguru tu lomo ni roha ni Debata saluhutna. Anggiat ma di pasupasu Debata ulaonta, dilehon gogo di hita, jala dipatiur sude dalanta di angka pardalanan ni ngolunta tu taon na imbaru on. Tuhanta ma na mamasumasu hita.\nUluan ni Huia\nPdt. Johanness Siregar STh.\nPosted in Dokumen HKBP | 1 Comment\non November 27, 2009 at 4:44 am | Reply Pdt. Lerik Jon Panjaitan\nHoras ma amang-inang parhalado ni hurianta di Bonang Indah on, alai asa tung adong perbandingan dohot na masitungkaran pingkiran, boi do ra antar ro jo hamu mandulo hami na di huta bonapasogit on, di http://www.hkbpdoloknauli.blogspot.com.


FENOMENA TANGGILING | Bakti J Situmorang\nAdong do halak mandok tanggiling masuk do i pahanpahanan na diramoti pemerintah.\nAlai di hutanami, laos godangan do jolma pola marburu i; ala 200rb sakilo arga ni tanggiling i. Pola maradu diboan be angka pananggana na dht marburu, ala ni arga na i.\nAi laos adong do sintua na gabe toke ni tanggiling ujungna ndang dohot be nasida ari mg i tu gareja manaruhon tanggiling on tu siantar. Ujungna tolging ma dibahen deba goarna ala toke tanggiling sintua i.\nNa deba sampe tu perkebunan ni di Labuhanbatu; ujungna ndang holan tanggiling i be sai diparrohahon dohot na ma nang kalapa sawit ni jolma. Ujungna, tartangkup ma gabe tu hurungan ma ibana ai mar”ninja” ma antong nasida. Gabe dipambuati ma nang kalap sawit ni perkebunan i.\nHolan porhis do diallang tanggiling i. Jala i do dibahen balanjona, holan i, Asa dapotsa dibahen ma dilana na mansai ganjang, haha.. ujungna sarupa ma songon sintua i muse annon deba sian tanggiling i gabe siganjang dila. Ala dibahen ma tutu alsanna asa boi i manutupi dirina pasidnghon angka ulaonna marhobas di gareja.**\nTahun Pembebasan Dalam Tradisi Deuteronomist (Dtr.) →


Ise do Sitindangi Ni Jahowa? Hatorangan sian nasida\nIse do Sitindangi Ni Jahowa?\n”Nunga leleng hutanda si Mike. Sitindangi Ni Jahowa do ibana. Alai ndang dapot rohangku huriana i. Ise do Jahowa? Boasa ndang parsidohot nasida tu angka ari raya? Agama sipelebegu do i?”—Becky, Kalifornia, Amerika Serikat.\n”Tingki marsiajar Bibel hombar ni jabungku dohot Sitindangi Ni Jahowa, sungkunsungkun do rohangku, boasa nasida digoari Sitindangi Ni Jahowa? Asing do huhilala goar i!”—Zenon, Ontario, Kanada.\n”Ninna rohangku dohot tunggani borungku, Sitindangi Ni Jahowa mangalului halak na so maragama asa gabe ruas ni nasida. Alai ndang dapot rohanami angka ajaran ni agama, dos do sude di hami.”—Kent, Washington, Amerika Serikat.\n”Sasintongna, ndang tangkas huboto ise nasida jala aha na dihaporai.”—Cecilie, Esbjerg, Denmark.\nJotjot do ra hamu mangida nasida marbarita sian jabu tu jabu, di inganan na ribur manang mambagihon buku, jala manogihon hamu marsiajar Bibel. Hea do ra dapotmu majalah sian nasida. Alai, olo do sungkunsungkun rohamuna ise do sasintongna Sitindangi Ni Jahowa. Dos do ra pandapotmuna dohot angka halak naung dipaboa nangkin.\nMolo adong sungkunsungkunmu taringot Sitindangi Ni Jahowa, sian dia do dapotmuna alusna? Sian dia do botoonmu aha na dihaporseai nasida? Sian dia do hepeng ni nasida laho marbarita dohot pajongjongkon inganan parpunguan? Boasa nasida ro marbarita tu jabumu nang di inganan na ribur?\nSi Cecilie mandok, ”Godang do hatorangan na hujaha taringot Sitindangi Ni Jahowa di internet. Jotjot do hubege Sitindangi Ni Jahowa direhei. Alani i, ndang lomo rohangku mangkatai dohot nasida.” Alai, dung mangkatai si Cecilie dohot Sitindangi Ni Jahowa, dapot ma alus ni sungkunsungkunna jala las ma rohana.\nLomo do rohamuna mamboto hatorangan taringot Sitindangi Ni Jahowa? Hami manogihon hamu asa mangalului hatorangan sian Sitindangi Ni Jahowa—na pabinsarhon majalah on. (Poda 14:15) Las rohanami, mangurupi hamu mangantusi ise hami, aha na dihaporseai hami, jala songon dia ulaon parbaritaonnami na dipatorang marhite majalah on.


Pesta AIN IV 2007 | Bakti J Situmorang\nPesta AIN IV 2007\nPARTORDING NI PARMINGGUON DI PESTA PARHEHEON AMA, INA & NAPOSOBULUNG (AIN) IV 2007\nHKBP SA-RESS. JORLANG HULUAN\nDi HKBP Jorlang Huluan, Minggu 18 Nopember 2007\nI. ACARA PARMINGGUON\n1. Marende No 16,1-3\t“Tapuji ma Tuhanta”\tBL 12\n– Tapuji ma Tuhanta/ Sian sandok rohanta,/ Dibahen denggan basana/ Di Hita huriana..\n– Dilehon do di hita/ Pamatang nang tondinta;/ Diudut do hosanta,/ Dijaga nang ngolunta.\n– Disuru Debatanta/ Do Jesus i, AnakNa,/ Mamboan hatuaon/ Di nasa hajolmaon.\n2. Votum Introitus :\nUluan (U) : Marhitehite Goar ni Debata Ama, dohot Goar ni AnakNa Tuhan Jesus Kristus, dohot Goar ni Tondi Porbadia, na tumompa langit dohot tano on, Amen.\nDitimbang rohanami do, ale Debata, asi ni rohaM di parsitongaan ni joroM i. Suman tu goarMu do baritaM, ale Debata, ro di ujung ni tano on, gok hatigoran do siamunMi. Timbul do Jahowa jala pujion situtu do di bagasan huta ni Debatanta, diatas dolok ni habadiaonNa i, Haleluya..\nHuria (H) : (Mangendehon) Haleluya, haleluya, haleluya.\nU : Martangiang ma hita, Ale Tuhan Debata! Asi ma rohaM di hami, ai ndang tarbahen hami mambahen manang aha, molo so Ho dongannami.\nH : Dibahen i sai lehon ma di hami roha banua ginjang, asa tau hami manimbangi dohot mangulahon lomo ni rohaM.\nU : Sai dongani ma hami, asa mian hami dibagasan Ho dohot dibagasan HataM, marhite AnakMu, Tuhan Jesus Kristus Tuhannami, Amen.\n3. Marende No 588,1-2\t“Tasomba Tongtong”\n– Tasomba tongtong na sun gogo i,/ Tadok ma antong songkal Tuhan i./ Partanobatoan, haporusan i, Gok hamuliaon habangsaNa i.\n– Baritahon ma huasNa i,/ Sondang na tiur, do ulosNa i./ Angka ombun dibaen huretana i,/ Api na marrjimbur suruanNa i.\n4. Patik :\nU : Tangihon hamu ma patik ni Debata dibagasan sadari on, songon na tarsurat di Jadi didok Jesus ma : Sihaholonganmu do Tuhan Debatam sian nasa ateatem, sian nasa hosam dohot sian nasa roham! I do patik raea jala parjolo. Alai dos do arga ni na paduahon on : Sihaholonganmu do donganmi doshon dirim!\nAntong, rap mangido gogoma hita sian Debata Amanta i, Ale Tuhan…, Amen.\n5. Marende No 166,1+3\t“Ai beasa di Balian”\tBL 177\n– Ai beasa di balian/ Ho, na pangoluhon au?/ Unang ho marpansadian,/ Ro ma Ho tumopot au./ Jesus hangoluanki,/ Hupangido tolongMi: /Sai pamalum ma rohangku/ Sian hansit ni bugangku.\n– Anggo bugang, i ma dosa,/ I do mangarsahi au;/ I do na paponjot hosa,/ Dohot dame dipadao./Ditorui patik i/ Au binaen ni dosangki;/ Ndang huboto haluaon,/Anggo so Ho patupahon..\n6. Panopotion Dosa :\nU : Ale Tuhan Debata, na badia jala na bonar. Parasi roha jala Partalup ni Roha jala na basar do Ho. Sai marpangulahi ma rohaM mida hami. Dibahen i sai sesa ma sude dosanami.\nH : Ndang adong hupangasahon hami dungkon asi ni rohaM; hatigoran na pinatupa ni AnakMu do na hupangasahon hami tu joloM.\nU : Dibahen i sai pasonang jala apul ma hami angka na hinophop ni Tuhan Jesus Kristus, Tuhannami.\nAma : Jotjot ma tutu hami songon malim ditonga ni bagasnami ndang huoloi hami Ho. Ai ndang hutinggalhon hami hisaphisap ni daging, jotjot na huula hami holan pasombu tagas do.\nU : Alani i, urupi ma Ale Tuhan angka AMA asa jongjong nasida songon malim, Tuturi nasida asa marsahala manguluhon keluargana; asa unang holan manarihon na ringkot dipardagingon : sipanganon, dohot parabiton alai dohot ma manjalahi arta partondion.\nIna : Jotjot huarsahi hami angka dongannami, marhite hata na so tutu. Nialap tinaruhon hata so pisik i, sai songon na pinaune hasintonganna i, hape gabus do nahinatahon i.\nU : Urupi ma nang angka INA asa hatahononnasida hasintongan i na sian Ho. Ajari nasida manghatindanghon Ho asa tarapul roha ni angka donganna; asa gabe harajaan na marsangap nasida soripada sipujion ma tutu, na mabiar mida Ho, Amen.\nNaposobulung : Asi roham di hami, ale Tuhan. Ai jotjot marsak natorasnami ala ni angka parulannami na so ture. Ajari hami diangka lomo ni rohaM.\nU : Antong, urupi ma nang angka Naposobulung; sude tahe hami Tuhan, asa huulahon hami angka dalan jala lomo ni rohaM sambing..\n……Mangkuling Musik angon-angon i ma Tingki Tangiang Na Hohom……..\nU : Antong, tangihon ma bagabaga ni Debata taringot tu hasesaan ni dosanta : Satongkin do hutadingkon ho, alai papungupunguonHu ma ho muse marhitehite angka asi ni roha godang! Tagan di parpiar ni murukHu hutabunihon bohingKu satongkin maradophon ho, Alai marhitehite denggan basa salelenglelengna asianHu ho, ninna Jahowa sipalua ho, Hasangapon ma di Debata na di ginjang!, Amen.\n7. Koor Gabungan Huria : “Na Sonang Au Dung na MarTuhan”.\n8. Marende No 743,1\t“O Tuhan Togu-Togu ma Au”\n– O Tuhan togu-togu ma au,/ tu dalan lomo ni rohaMi./ Raphon Ho sonang mardalan au,/ nang rahis maol sidalananki./ TondiMi baen manggohi au on, margogoihon au naposoMon,/ pasangap Ho dingolungkon paima sahat tu surgo au on.\n9. Epistel : 1 Musa 35, 1-5\nU : Dung i ninna Debata ma mandok si Jakkob: Borhat ma ho laho nangkok tu Betel, ingani ma disi, jala pauli disi sada langgatan di Debata, na niidam, di na maporus i ho maradophon si Esau, hahami.\nH : Jadi didok si Jakkob ma mandok donganna sabagas dohot tu sude donganna i: Pambolongkon hamu ma debata sileban, angka na pineopmuna i, manguras ma hamu jala salini hamu ulosmuna i.\nU : Beta ma hita nangkok tu Betel, asa hupauli disi sada langgatan di Debata, na mangalusi ahu di ari hagogotanki, jala didongani ahu di dalan na hudalani i.\nH : Jadi diparlehon be ma tu si Jakkob sude debata sileban, angka na di tangannasida i, ro di antinganting angka na di pinggolnasida i, dung i ditabunihon si Jakkob ma i tu toru ni hau ara na di lambung ni Sikem.\nU : Dung i borhat ma nasida, ditahuti Debata ma angka huta na humaliang nasida i, asa unang dilele angka anak ni si Jakkob.\nMartua ma angka na tumangihon Hata ni Debata, jala na umpeopsa, Amen.\n10. Marende No 457,1\t“Bagas ni Haholongan”\tBL 308\n– Bagas ni haholongan naung sun hinaholongkon ni Debatanta i tu hita jolma i./ Na tuat do AnakNa tumopot hita jolma./Hupuji holongMi, na so mansohot i./ Hupuji holongMi, na so mansohot i.\n11. Manghatindanghon Haporseaon\n12 Tingting : Guru Huria HKBP Jorlang Huluan\n13. Marende No 187,1-3\t“Denggan do panogum”\tBL 200\n– Denggan do panogum ale Jahowa,/ Di angka na pinarmahananMi!/ Tagamon ma baenonmu ma na roa,/So tarbunihon Ho do burjuMi?/ Jotjot suhar do pambahenanMi/ Di roha ni na so tumanda Ho,/ Alai marhite sian i do ro/ Tu hatiuron na tinoguMi.\n– Tung patik angka na binaen ni jolma/ mangihuthonon ni TondiM disi?/ Ho do na tongtong sumurung i marroha,/ Sai ingkon pasautonmu tahimi./ Sai talu do na hum mangalo Ho,/ Dipangke pe sude gogona i,/ Ai Ho do na so halompoan i;/ Na tinahiM sai ingkon jumpang do.\n– Dialo Ho sude nna jungkat roha./ Na timbo i dipatutoru Ho;/ Alai sude na serep i marroha,/ I do na sai diasiasi Ho./ Parhata na gogo di tano on,/ Dihagigihon rohaMi sude,/ Na dangol i ditatap Ho do hape,/ Naeng urupanmu angka i tongtong.\n13. Jamita : Amos 5, 14-17\t(Bvr. SM Padang)\n14. Marende No 248,1-4\t“Saleleng ho di tano on”\tBL 18\n– Saleleng ho di tano on,/ Patigor ma roham,/ Paingotingot ma tongtong nidok ni Debatam.\n– Sai songon hau na denggan ho,/ ramos parbue ni,/ Bulung na pe na uli do,/ Antong sai tiru i.\n-Godang do hinauli ni/ Aek mata i tongtong./ Pasuman ma dirim tusi,/ Sai baen roham sintong.\n– Bolongkon sian rohami,/ Luhut na so ture./ Alai na sian Tuhan i, ramoti ma sude.\nU : Huria ni Tuhannta, sadari on nungga saut tapatupa Pesta Parheheon Ama, Ina dohot Naposobulung HKBP Sa-Ress. Jorlang Huluan IV. Alani i las ma rohanta marningot i, jala taparhatutu ma paboa Tuhanta na tongtong paimbaruhon ngolunta : ulaonta, angka na tasangkapi dohot sandok gulmit ni ngolunta.\nBorhat ma hita mangula angka ulaonta marhite gogo dohot las ni roha na imbaru na sian Tuhanta i, tatopot ma angka parsaoranta dibagasan Tuhan i. Lam marhasadaon ma hita saluhutna,\nH : I ma tutu, ale Tuhan tompa ma roha na ias dibagasan ahu jala tondi na marsihohot tu Ho.\nU : Lam tu hehena ma ngolu haporseaonta, ngolu pandaraman siganup ari marhite sada ni roha natapatupa. Sadari on ma tutu ari haluaon i, taauhon ma panghophopon ni Tuhanta i dibagasan ngolunta.\nTangiang Pelean, Panutup dohot Pasupasu.\nII. CCA Kategorial\nIII.ACARA MAKAN BERSAMA + LELANG RINGAN\nV. PEMBAGIAN HADIAH.\nPosted in lain-lain on November 18, 2007 by baktijsitumorang. Leave a comment\n← Memberi Dengan Tepat Sehingga Sungguh Bermanfaat\nsang pendeta →


Gabe didok Sibagurtano | Bresmansilalahi Blog\nBORU NI DA TULANG →\nGabe didok Sibagurtano\nPosted on 12 Juli 2010\tby Bresmansilalahi\nNB:Jumolo ma hupasat hata sattabi tu akka situan natorop,di namanjaha sarita on,nda na adong tahi laho marhata rorang,manang na hurang denggan,sude bagas ni sarita on,holan humor sambing.Mauliate…\nSaonari on, nunga lam moru be roha martutur na denggan, jala lam so dianturehon jolma be anggo partuturon, tarlumobi ma diakka halak naumposo. Dang haru diharingkothon be. Ba, molo sama-sama baoa, lae ma, molo tu tu anak boru ito ma, ima molo pikkiran ni sahalak baoa. Adong muse dope panjouon namasa saonari. Ces, bro, dla ninna. Dang haru binoto hata sian dia on.\n“Molo ni ida jala nialaman, di kota naribur on, nunga mangalan be sude akka partuturon i. Hea ma sahalahi pajuppa iba tu dongan, dungi didokma “Marsitandaan hamu lae, sepupukku do on”. Ai gabe marpikkir iba, aha do sepupu on?. Boi pariban, boi appara, boi ito, boi inang bao, boi lae tunggane. Nunga mangalan sude….\nAlai dumenggan dope i. Boha molo gabe hata na hurang tama begeon. Iba sandiri pe nga memurai dongan marhata batak, ala binoto dang diantusi ibana aha nanidok i.\nDisada tikki, mulak ma siHamonangan tu huta. Dang apala piga hali ibana mulak tu bonapasogit an. Nidophon roha, ai holan goarna nama batak. Damang parsinuanna batak, alai nggo inong na tinubuhonsa halak Jogja do. Marodmu nga magodang dihuta ni oppunga bao ibana. Jala muse goarna pe marsampur, batak dohot jawa. Goar jawa dijolo, dungi di ihuthon goar batak nang marga pe. Widodo Hamonangan.\nAlai, nangpe magodang Jawa, alai anggo partuturon i diboto ibana do, ala diajari among na. Songoni bahasa batak, anggo pola saotik diantusi do. Ai biar do roha ni amongna, tung so diboto ibana ma hata batak i, hape halak batak asli do ibana. Dang porsea halak molo marhatabatak ibana, hantus hatana alai anggo pardompahan sai hira halak jawa -cina.\nNa tung rikkot do di ibana bonanipasogitna, jala na naeng marnida tano hatubuan ni amongna. Huhut naeng mandulo mandulo parbandanan ni oppung, OppuWidodo Hamonangan. Jala muse martahi ma ibana laho mamereng hinauli ni Tao Toba, nang haulion ni Dolok Pinapan. “Ikkon hu ida do huta ni damang i” ima didok roahana.\nAla dang sangka roha ni na mandok i sukkunonna ibana, jadi ditahi mar margabus, naso paboaonna aha lapatanni sibagurtano. Bada ma namasa.\nDidok ma mangalusi ” O…kalau Sibagurtano itu, semacam panggilan akrab itu di sini, Pak” ninna mangalusi . Mekkel siHamonangan di bagas rohana. Huhut unduhunduk, dipaulahulakkon hatai.\nDisurakkon siHamongan ma tu parlapo i ”Sibagurtano,….saya pesan teh manis, sekalian kuenya kalau ada”. Marrara bohi ni parlapo i, marsibollangan dohot amanJamorodong, alai asa unang adong hagunturon di pasip. Piga halak nadisi nga mekkel, alai paula dang i nadiparekkeli.\nDi uduti ibana ma muse mandok tu sahalak ama ” Sibagurtano,…merokok, sekalian pinjam korek apinyalah?” huhut dipakaluar ibana ma sigaretna.\nAla didok songoni, tor naeng muruhan ma OppuJaholong, ima amanta napinangidona korek api. Sahalak doli doli mendok sibagur tano tu ibana. Naeng disonggak, haduk. Ujungna holan ungut-ungut ma didok “Babaniamam, dang sopan makkatai tunamatua” ninna.\nBolak-bolak bohini oppuJaholong. Dipasip. Ai gabe amanJamordong do mangalusi” O..itu artinya terimakasih kembali, ucapan keakraban juga itu disini” ninna manggabusi.\nDung lao ibanna, tor murukan ma sude akka na disi i nang parlapo i. Songoni nang OppuJaholong, ninna ma “ima alani ho nunga gabe dohot iba Sibagurtano…ho ma jolma sibagur tano”.\nUntuk melihat cerita humor lain nya silahkan baca artikel yang berjudul TARNGOT NI NA MARTANDANG,atau klik disini untuk membaca cerita tersebut\nPos ini dipublikasikan di Kisah, Uncategorized. Tandai permalink.